
LECTURA  TEXTULUI  FOLCLORIC 
FOLCLORUL  —  CUM  POATE  FI  ÎNŢELES 

1.0.  Este  un  adevăr  pe  care  istoria  cercetării  literare  1-a  reţinut  ca  atare  faptul 
că  majoritatea  covârşitoare  a  studiilor  din  acest  domeniu  s-au  ocupat  -  la  un 
moment  dat  -  mai  mult  şi  mai  insistent  de  ceea  ce  este  exterior  operei  literare  decât 
de  aceasta  în  sine.  Datele  despre  epoca  literară,  despre  biografia  autorului,  despre 
etapele  creaţiei,  despre  sursele  operei  -  fără  nici  o  îndoială  necesare  şi  utile  ca 
moment  preliminar  al  interpretării  faptului  literar  -  au  devenit  nu  o  dată 
preponderente,  studiile  literare  rămânând  adesea  la  nivelul  consemnării  lor 
minuţioase.  Dincolo  de  constatarea  că  „încercările  de  a  analiza  operele  au  fost 
modeste  în  comparaţie  cu  uriaşele  eforturi  depuse  pentru  studierea  cadrului  lor" 
(Wellek-Warren);  dincolo  de  refuzul  declarat  al  unui  asemenea  demers  -  „las  la  o 
parte,  deci,  din  capul  locului  studiile  asupra  biografiei,  ca  nefiind  literare" 
(Todorov)  -  se  observă  în  ultimele  decenii  o  schimbare  a  atitudinii  faţă  de  această 
stare  de  lucruri.  „In  vremea  din  urmă  -  constatau  cu  îndreptăţire  mai  de  mult 
autorii  Teoriei  literaturii  -  s-a  produs  o  reacţie  salutară,  în  sensul  recunoaşterii 
faptului  că  studiul  literaturii  trebuie  să  se  concentreze  în  primul  rând  asupra 
operelor  literare  înseşi".1 

în  momentul  „centrării"  atenţiei  asupra  poemului,  asupra  produsului  literar, 
s-a  pus  cu  şi  mai  mare  acuitate  problema  definirii  obiectului  cercetării  şi  a 
descrierii  modului  său  de  existenţă.  Este  întrebarea  pe  care  critica  şi  teoria  literară 
şi-au  formulat-o  de  nenumărate  ori,  răspunsul  căutându-se  în  continuare.  O  carte 
despre  critică  -  zice  Northrop  Frye  -  „nu  ar  putea  să  înceapă  prin  a  răspunde  clar  la 
problema  fundamentală:  Ce  este  literatura?".  Oricât  de  şocantă  ar  fi  această 
afirmaţie,  argumentele  o  susţin,  în  spiritul  declarat  polemic  al  autorului:  „Nu 
dispunem  de  criterii  reale  pentru  a  deosebi  o  structură  verbală  literară  de  una 
non-literară  şi  nu  avem  nici  cea  mai  vagă  idee  cum  să  tratăm  aria  semiobscură  de 
cărţi  socotite  opere  literare  numai  fiindcă  au  fost  pur  şi  simplu  incluse  într-un  curs 
universitar  despre  «cărţile  fundamentale»". 

In  ciuda  dificultăţilor  evidente  şi  inerente  pe  care  definirea  operei  literare  şi 
a  literaturii  le  întâmpină  datorită  faptului  că  aceeaşi  realitate  se  înfăţişează  diferit  în 
funcţie  de  optica,  poziţia,  unghiul  din  care  este  privită,  sau  poate  tocmai  de  aceea, 
definiţii  s-au  dat  şi  se  vor  mai  da. 

Subscriind  la  ideea  că  „noţiunile  fundamentale  si  de  circulaţie  curentă  tind 
spre  indefmisabil"  (Iosifescu)  nu  ne  vom  abţine  să  cităm  totuşi  o  definiţie,  fie  şi 


pentru  valoarea  ei  operaţională.  „Opera  literară  va  fi  considerată  ca  un  întreg 
sistem  de  semne,  sau  ca  o  structură  alcătuită  din  semne,  care  slujeşte  unui  scop 
estetic  precis".3 

Luându-se  în  considerare  „materialul"  special  care  serveşte  la  „construcţia" 
operei  literare  efortul  a  fost  îndreptat  spre  stabilirea  diferenţelor  dintre  limbajul 
comun,  obişnuit,  cotidian  şi  limbajul  artistic,  între  utilizarea  limbii  ca  mijloc  de 
comunicare  -  şi  numai  atât  -  şi  folosirea  limbii  ca  mijloc  de  comunicare  artistică, 
între  „literar  si  non-literar".4 

Nu  este  cazul,  aici,  să  lămurim  această  chestiune,  deşi  până  la  un  punct, 
textul  folcloric  are  acelaşi  statut  şi  se  comportă  la  fel  cu  textul  de  literatură  cultă, 
vrem  să  spunem  că  şi  unul  şi  altul  sunt  opere  literare,  „poeme",  şi  ridică  probleme 
teoretice  similare.  Definirea  literarului,  în  general,  a  operei  literare  culte  este 
binevenită  pentru  studiul  de  folclor,  fiindcă,  dincolo  de  similitudini,  între  cele  două 
moduri  de  existenţă  a  poemului  sunt  şi  deosebiri  încât,  în  tentativa  următoare,  de 
definire  a  celei  din  urmă,  cea  dintâi  poate  să  servească  drept  plan  de  referinţă. 

Asemenea  literaturii  culte,  poezia  folclorică  uzează  de  materialul  lingvistic 
pe  care  îl  ordonează  în  structuri  proprii,  specifice,  realizând  o  comunicare  de  un  tip 
deosebit,  cu  efecte  artistice. 

Aşa  cum  cercetătorului  literaturii  culte  nu-i  este  indiferent,  şi  nici  nu  poate 
să-i  fie,  obiectul  propriei  sale  investigaţii,  de  la  a  cărui  definire  şi  cunoaştere  exactă 
trebuie  să  pornească  în  procesul  complex  al  interpretării,  analizei,  descoperirii 
sensurilor,  înserierii,  clasificării,  comparării,  etc,  cercetările  de  folclor  literar, 
oricare  ar  fi  ţinta  lor,  dar  cu  atât  mai  mult  cele  care  doresc  să  ajungă  la  descifrarea 
semnificaţiilor  poeziei  populare,  trebuie  să  pornească  de  la  definirea  acesteia,  de  la 
consemnarea  elementelor  specifice,  de  la  evidenţierea  modului  ei  propriu  de 
existenţă.  Operaţii  necesare  şi  obligatorii  într-un  domeniu  în  care  diletantismul, 
repudiat  de  ştiinţă,  s-a  făcut  simţit  mai  mult  decât  oriunde.  Dar  chiar  atunci  când 
studiul  a  fost  serios,  intenţiile  onorabile,  demersurile  teoretice  notabile  s-a 
întâmplat  ca  textul  folcloric  să  apară  mai  mult  ca  un  pretext  sau  ca  un  inventar  de 
argumente  pentru  demonstraţii  de  mitologie,  psihologie,  istorie  etc.  întoarcerea  la 
text,  pe  care  o  propun  cercetările  din  vremea  din  urmă  nu  este  o  operaţie  simplă  şi, 
în  orice  caz,  nu  se  rezolvă  la  modul  declarativ. 

1.1.  Aceleaşi,  până  la  un  punct,  problemele  textului  folcloric  nu  se  pot 
confunda  cu  cele  ale  textului  cult  datorită  apartenenţei  lor  la  două  serii  culturale 
distincte.  Raportul  vizibil  dintre  cele  două  tipuri  de  cultură  -  populară  şi 
cărturărească  -  este  unul  de  diferenţiere;  încă  romanticii  surprindeau,  ca  o  opoziţie 
relevantă,  naturaleţea,  spontaneitatea  poeziei  folclorice  faţă  de  artificialitatea  celei 
culte.  Separarea  s-a  marcat  şi  în  domeniul  artelor  unde  „descoperirea  plasticii 
populare  a  urmat  abia  o  sută  de  ani  după  cea  a  poeziei  dintr-un  îndemn  analog,  de  a 


readuce  la  o  nouă  viaţă  o  plastică  înnămolită  în  forme  tradiţionale  sau  ca  o 
reacţiune  împotriva  impresionismului  excesiv,  plastica  populară  aparţinând  tipului 
expresionist  al  artei".5 

Ca  atitudine,  la  începuturi,  accentul  a  căzut  pe  elogierea  formelor  culturii 
populare,  pe  sublinierea  calităţilor  acesteia,  a  originalităţii  şi  chiar  a  superiorităţii 
lor  faţă  de  cele  culte.  Se  afirmă  nu  numai  primatul  în  timp,  al  culturii  populare  faţă 
de  cultura  cărturărească,  dar  şi  o  anume  determinare,  dependenţă  a  celei  de  a  doua 
faţă  de  prima.  „Dar  o  cultură  majoră  -  sublinia  Blaga  -  mai  are  nevoie  si  de  o 
temelie,  iar  această  temelie  sine  qua  non  e  matca  stilistică  a  unei  culturi  populare". 
Filozoful  distingea  cu  fineţe  raporturile  dintre  cele  două  tipuri  de  cultură, 
resorturile  intime  care  le  unifică  şi  le  diferenţiază  în  acelaşi  timp.  „Cultura  majoră 
nu  repetă  cultura  minoră,  ci  o  sublimează;  nu  o  măreşte  în  chip  mecanic  şi  virtuos, 
ci  o  monumentalizează  potrivit  unor  vii  forme,  accente,  atitudini  şi  orizonturi 
lăuntrice".6 

Plină  de  interes,  perspectiva  semiotică  asupra  culturii  ne  apropie  mai  mult  de 
problema  textului,  conceput  în  sens  foarte  larg,  dar  cu  posibilităţi  de  îngustare,  de 
limitare  pentru  ceea  ce  noi  vom  considera  a  fi  textul  folcloric. 

Pornind  de  la  o  definiţie  foarte  cuprinzătoare  a  culturii  văzută  ca  „suma 
întregii  informaţii  neereditare,  împreună  cu  mijloacele  de  organizare  şi  păstrare  a 
acesteia"  ,  insistând  asupra  rostului  esenţial  al  organizării  informaţiei,  al 
caracterului  de  sistem  al  faptelor  de  cultură  („cultura  este  un  sistem  de  semne, 
organizat  într-un  mod  determinat.  Tocmai  elementul  organizare,  care  ne  apare  sub 
forma  unei  sume  de  reguli  şi  restricţii  aplicate  sistemului,  joacă  rolul  de  indiciu 
definitoriu  al  culturii"),  opunând-o  în  egală  măsură  naturii  si  non-culturii,  L  M. 
Lotman  ajunge  la  încheierea  că  sistemul  culturii  poate  fi  considerat  „în  calitate  de 

limbaj  (subl.  aut.)  în  semnificaţia  semiotică  generală  a  termenului"  .  Pe  baza 
prezenţei  sau  absenţei  unuia  dintre  cele  două  criterii  clasificatoare  -  existenţă  şi 
valoare  -  semioticianul  sovietic  distinge  patru  tipuri  de  cultură.  Primul  tip,  în  care 
codul  culturii  reprezintă  doar  o  „organizare  semantică"9  prezintă  mare  interes 
pentru  cercetarea  noastră,  întrucât,  deşi  definit  prin  analiza  textelor  din  Evul  Mediu 
timpuriu  rusesc,  acest  tip  acoperă  formele  de  cultură  folclorică,  orală.  Cultura 
medievală,  „tipul  semantic"  („simbolic")  se  bizuie  pe  un  cod  cultural  care  nu  ridică 
problema  sintaxei  semnelor  întrucât  „feluritele  semne  nu  sunt.  Decât  tot  atâtea 
înfăţişări  diferite  -  sinonime  (sau  antonime)  -  ale  uneia  şi  aceleiaşi  semnificaţii" 
(subl.  aut.).10 

Aşadar  o  mulţime  de  semne  faţă  de  care  diferitele  semnificaţii  reprezintă 
doar  variaţii  ale  uneia  şi  aceleiaşi  semnificaţii,  într-un  proces  de  aprofundare  a 
acesteia,  de  atingere  a  adevărului. 

In  acest  context,  însuşi  actul  lecturii,  al  cititului  căpăta  o  dimensiune 
particulară,  accentul  căzând  nu  pe  „acumularea  cantitativă  de  texte  citite,  ci  (pe) 


aprofundarea  unuia  singur,  (pe)  retrăirea  lui  repetată  încă  şi  încă  odată".11 

Abordând  problema  raportului  dintre  conţinut  şi  expresie  în  limitele  codului 
culturii  de  tip  feudal  -  (folcloric,  după  noi)  -  Lotman  notează  că  „expresia  este 
întotdeauna  materială,  conţinutul  este  ideal.  Cum  însă  ansamblul  de  semne  nu  se 
construieşte  sintagmatic,  ci  ierarhic,  ceea  ce  constituie  un  conţinut  la  un  anumit 
nivel  poate  juca  rol  de  expresie  -  avându-şi  propriul  ei  conţinut  -  la  alt  nivel  mai 
înalt".12 

In  condiţiile  în  care  semnul  „se  construieşte  după  principiul  iconic",  iar 
raporturile  dintre  expresie  şi  conţinut  sunt  „preexistente",  rolul  artistului,  al 
creatorului  nu  este,  practic,  acela  de  creator,  ci  de  intermediar.  Mărcile  culturii 
populare  subliniate  mai  înainte  se  confirmă  şi  la  analiza  semiotică  a  fenomenului. 
Statutul  aparte  al  semnului  şi  poziţia  artistului  faţă  de  acesta  exclud 
„originalitatea":  „...posibilitatea  de  a  se  crea  texte  noi  şi  totodată  adevărate  este 
principial  exclusă.  Textul  nou  este  întotdeauna  unul  vechi  descoperit  acum". 
Aceasta  ar  nega  rolul  creator,  contribuţia  personală  a  creatorului  şi  purtătorului  de 
bunuri  culturale.  Or,  se  subliniază,  rolul  lui  nu  este  pasiv:  artistul  este  un  om  care 
demonstrează  prin  dinamismul  său  moral  dreptul  de  a  juca  rolul  de  intermediar,  de 
„revelator",  cu  ajutorul  căruia  „tâlcurile  veşnice  şi  prestabilite  trebuie  să  se 

înfăţişeze  lumii". 

Importantă  pentru  discuţia  referitoare  la  actul  lecturii  textului  este  observaţia 
după  care,  semnificaţia  fiind  construită  ierarhic  în  cadrul  semnului,  „unul  şi  acelaşi 
semn  poate  fi  citit  în  mod  diferit  la  diferite  niveluri.  Una  şi  aceeaşi  expresie  capătă 
un  conţinut  diferit  la  niveluri  diferite  ale  sistemului.  Din  care  pricină,  mişcarea 
către  adevăr  nu  este  o  trecere  de  la  un  semn  la  altul,  ci  o  adâncire  (subl.  aut.)  în 
semn".14 

1.2.  Parte  integrantă  a  tipului  de  cultură  „puternic  semiotizată",  folclorul 
răspunde  legităţilor  modului  de  existenţă  a  acesteia,  are  aceleaşi  trăsături 
distinctive,  aceleaşi  caracteristici  cu  ea.  Folclorului  îi  sunt  proprii  tradiţionalitatea 
faţă  de  înnoirea  specifică  altor  tipuri  de  artă,  oralitatea  faţă  de  scris,  variabilitatea 
fată  de  unicitate,  caracterul  colectiv  fată  de  caracterul  individual  al  culturii  neorale, 
al  literaturii  şi  artei  culte  etc. 

Pentru  literatura  populară,  ca  segment  constitutiv  al  ansamblului  numit 
folclor,  opoziţia  oral-scris  are  cea  mai  mare  însemnătate.  Distincţia  principală 
dintre  cele  două  tipuri  de  literatură  -  populară  şi  cultă  -  stă  în  modul  lor  propriu  de 
existenţă,  generat  de  împrejurarea  că  cea  dintâi  este  creată,  circulă  şi  este  receptată 
prin  viu  grai,  de  la  interpret  la  interpret,  iar  cea  de  a  doua  este  fixată  încă  din 
momentul  creaţiei  în  scris,  circulă  prin  mijlocirea  cărţi,  a  textului  tipărit,  relaţia 
creatorului  cu  cititorii  fiind  mediată,  mijlocită  de  litera  scrisă. 

Relevantă  mai  ales  pentru  distingerea  literaturii  populare  de  cea  cultă, 


opoziţia  oral-scris  apare  mai  puţin  operantă  în  cazul  altor  tipuri  de  manifestări 
folclorice  -  muzică,  dans  etc.  -  care,  sub  aspectul  modului  de  adresare,  de 
prezentare,  de  ipostaziere,  nu  se  deosebesc  esenţial  de  perechile  lor  culte.  Muzica, 
fie  ea  populară  sau  cultă,  este  destinată  interpretării  şi  ascultării,  citirea  partiturii 
nefiind  în  nici  un  fel  declanşatoare  de  emoţii  artistice.  La  fel  dansul,  a  cărui 
vizionare  este  absolut  necesară,  ca  unic  mod  de  receptare,  indiferent  dacă  este 
vorba  de  o  sârbă  sau  horă,  de  un  balet  clasic  sau  modern. 

In  ciuda  unor  situaţii  cum  ar  fi  transmiterea  sau  conservarea  prin  scris  a 
producţiilor  literare  (caietele  de  cântece  ale  lăutarilor,  caietele  de  amintiri, 
versurile,  scrisorile  versificate,  colecţiile  etc.)  sau  interpretarea  orală  a  unor  piese 
aparţinând  literaturii  culte  (romanţele  pe  versurile  poeţilor  noştri,  povestirea 
basmelor  „de  autor"  etc.)  esenţa  opoziţiei  nu  se  modifică,  oralitatea  ca  mod  de 
transmitere  directă,  nemediată,  a  mesajului  atrăgând  după  sine  o  serie  de 
consecinţe,  caracterizante  pentru  întreg  ansamblul  manifestărilor  folclorice. 

înţelegerea  caracterului  anonim,  colectiv  şi  sincretic  al  faptelor  de  folclor  se 
leagă  tocmai  de  oralitatea  acestora. 

Este  firesc  ca  în  acest  îndelung  proces  de  transmitere  de  la  individ  la  individ, 
din  generaţie  în  generaţie,  prin  viu  grai,  numele  creatorilor  diferitelor  bunuri 
folclorice  să  se  fi  uitat,  să  se  fi  pierdut.  Anonimatul  firesc  al  creaţiilor  populare  este 
favorizat  de  transmiterea  lor  orală,  chiar  dacă  în  vremea  din  urmă  unii  deţinători  de 
folclor  acuză  un  sentiment  de  paternitate  mai  accentuat.  Dar,  în  situaţia  unor 
creatori  al  căror  orgoliu  se  concretizează  în  semnături  orale  aşezate  la  finele 
creaţiei,  realitatea  demonstrează  că  paternitatea  arogată  este  anulată  imediat  ce 
cântecul  trece  în  gura  altui  şi  altui  interpret.  Chiar  în  cazul  unei  categorii  folclorice 
ca  scrisorile  în  versuri,  care  implică  semnătura  finală,  numele  „expeditorului", 
trebuie  să  distingem  că  aceasta  priveşte  mai  ales  aspectul  epistolă  şi  mai  puţin 
aspectul  poem.  Semnătura  nominalizează  scrisoarea,  eventual  elemente  de  variaţie 
poetică  originală,  textul  poetic  ca  idee,  concepţie,  elaborare  fundamentală,  nu  ca 
variantă,  rămâne  de  obicei  indiferent  la  semnătură,  anonim. 

„Răvaşul  versificat  şi  «versul»  semnat  nu  reprezintă  aşadar  o  zonă  de 
suprimare,  arată  R.  Niculescu,  ci,  cel  mult,  de  relativă  limitare  a  anonimatului 
folcloric."15 

Ar  trebui  poate  subliniat  că,  în  condiţiile  culegerii  ştiinţifice  a  folclorului,  se 
acordă  atenţia  cuvenită  consemnării  numelui  informatorului,  deţinătorului  de 
bunuri  folclorice,  consfmţindu-se  prin  aceasta  nu  paternitatea  operei  în  cauză,  ci 
mai  de  grabă  apartenenţa  ei,  în  mod  cert  provenienţa  variantei  respective. 

Nimeni  nu  mai  acceptă  astăzi  imaginea  fetelor  torcând  în  şezătoare  şi  a 
bătrânilor  aşezaţi  la  gura  sobei,  creând  împreună,  simultan,  prin  contribuţie  de 
grup,  o  doină  sau  un  basm.  Caracterul  colectiv  al  faptelor  de  folclor  apare  şi  el  ca  o 
consecinţă  a  oralităţii  acestora.  Explicaţia  lui  trebuie  să  aibă  în  vedere  nu  actul 


creaţiei,  act  prin  excelenţă  individual  în  toate  tipurile  de  artă,  ci  procesul 
circulaţiei,  transmiterii  şi  preluării  bunurilor  folclorice.  In  contribuţia  succesiva  a 
mai  multor  creatori,  în  adăugirile  sau  omisiunile  operate  de  fiecare  dintre  aceştia  pe 
scara  timpului  sau  în  extensia  teritorială  a  motivului  se  găseşte  explicaţia 
caracterului  colectiv  al  produselor  culturii  orale,  alături  de  condiţia  apartenenţei 
individului  creator  la  o  anumită  colectivitate,  în  spiritul  căreia  va  crea,  şi  de 
acceptarea  de  către  această  colectivitate  a  produsului  respectiv.  Un  aspect 
important  rezultat  din  crearea  şi  interpretarea  orală  a  faptelor  de  folclor  îl  constituie 
sincretismul,  colaborarea  mai  multor  limbaje  artistice  la  realizarea  bunului 
respectiv.  In  alianţa  textului  cu  melodia,  cele  două  moduri  de  artă  şi-au  găsit  un 
suport  reciproc  şi  insul  folcloric  nici  nu  le  poate  delimita  în  actul  interpretării, 
simţindu-le  si  tratându-le,  aşa  cum  sunt,  ca  pe  un  tot  organic.  Nu  este  vorba  doar  de 
o  anumită  stare,  rezultată  din  îmbinarea  textului  cu  melodia,  aceasta  din  urmă 
„îndemnând  şi  încălzind  pe  zicător",  cuprins  treptat  de  o  sublimă  „căldură 
creatoare",  ci  mai  mult,  chiar  de  o  condiţionare  reciprocă  a  celor  două  laturi  - 
poetică  şi  muzicală  -  în  sensul  că  partea  de  cântec  întovărăşeşte  partea  de  poezie,  o 
reclamă  în  minte  -  „căci  altfel  omul  nu  e  în  stare  a  da  nimic"  -  cum  observa  pe 
bună  dreptate  N.  Iorga. 

Cercetările  de  teren  demonstrează  cât  de  indisolubilă  este  legătura  textului 
cu  melodia  în  conştiinţa  inşilor  folclorici  care  practic  nu  pot  să  separe  textul  literar 
de  componenta  sa  muzicală.  Cerându-i-se,  în  cadrul  unui  experiment,  unui  cântăreţ 
de  balade  să  recite  textul  uneia  dintre  piesele  din  repertoriul  său  activ,  el  spune: 
„nu  merge,  dom'le,  băsmit  până  n-oi  avea  o  ţâr  de  melodie  la  el.  Să-1  încercăm,  să 
vedem  dac-o  ieşi;  n-o  ieşi,  la  o  casă  mare,  un  geam  spart,  rămâne  aşa".16 

Dacă  în  mintea  cântăreţilor  populari  cele  două  realităţi  se  află  într-o 
asemenea  simbioză  încât  devin  şi  sunt  inseparabile  este  evident  că  nici  cercetătorul 
nu  poate  face  abstracţie  de  fenomen.  De  altfel  cel  mai  reputat  autor  în  domeniu  - 
C.  Brăiloiu  -  arată  în  studiul  său  fundamental.  Versul  popular  românesc  cântat,  că 
„examinate  separat  nici  poezia,  nici  muzica  nu  dezvăluie  nimic  esenţial". 

Deşi  „legăturile  care  unesc  textele  poetice  şi  melodiile  sunt  deosebit  de 
slabe,  celor  două  secţiuni  metrice  le  corespund  două  scheme  ritmice  (care  le 

17 

determină  sau  care  le  prevăd)  încât  structurile  asortate  sunt  practic  interşanj  abile" 
la  nivelul  versului  se  constată  subordonarea  acestuia  rândului  melodic  respectiv. 
Altfel  zis  acelaşi  text  poetic  poate  fi,  virtual,  interpretat  pe  mai  multe  melodii,  după 
cum  pe  o  singură  melodie  se  pot  interpreta  nenumărate  texte.  O  bătrână 
informatoare  din  satul  Sârbi,  Maramureş  deţinea  trei  tipuri  de  melodii  pe  care 
cânta,  diferenţiat,  textele  de  jale  si  urât,  de  dragoste  şi  satirice,  în  repertoriul  său 
poetic  intrând  circa  30  de  piese.  Pe  de  altă  parte,  aşa  cum  arătam,  analiza  raportului 
dintre  rândul  ritmic  (vers)  şi  rândul  melodic  atestă  că  „orânduirea  metrică  a 
versului  nu  are  altă  funcţie  decât  de  a  prefigura  orânduirea  ritmică  a  rândului 


melodic  la  care  se  va  adaptau  .  Constatarea,  sprijinită  pe  exemple,  lămureşte 
raportul  dintre  accentele  vorbirii  şi  accentele  metrice  subliniind  nonobligativitatea 
lor  pe  întreg  versul,  dar  obligativitatea  în  ultimul  picior,  locul  şi  funcţia  pauzei  în 
vers,  explică  provenienţa  şi  funcţia  silabei  de  completare  la  versurile  catalectice  de 
5  şi  7  silabe  „care  constă  în  adăugarea  unei  atone  de  sprijin  având  ca  scop  să  refacă 
seria  scurtată"19,  un  rost  similar  avându-1  prin  scurtare,  apocopa,  ca  şi  alte  mijloace 
de  care  se  serveşte  versificaţia  populară  în  condiţiile  în  care  melodia  impune 
metrului  legea  sa.20 

Se  recunoaşte,  prin  opoziţie,  existenţa  unui  alt  sistem  de  versificaţie  populară 
în  care  componenta  muzicală  nu  intervine,  textul  comportându-se  altfel,  precum 
pluguşoarele,  oraţiile  de  nuntă,  descântecele,  proverbele  şi  ghicitorile  versificate 
etc,  sugerându-se  în  acelaşi  timp  posibile  inter-influenţări. 

Raportul  text-melodie  este  urmărit  apoi  la  nivelul  construcţiei.  Deşi  poezia 
populară  nu  împarte  textul  în  strofe,  iar  „succesiunea  versurilor  nu  cunoaşte  nici  o 
constrângere  care  să  vizeze  vreo  orânduire  simetrică  oarecare",  C.  Brăiloiu  nu  se 
contrazice  când  demonstrează,  cu  o  mulţime  de  exemple  şi  bizuindu-se  pe  analiza 
raportului  dintre  strofa  melodică  şi  text,  că  există  multe  „combinaţii  simetrice  care 
merită  din  plin  numele  de  strofe,  sau  mai  bine-zis  -  arhitectura  muzicală 
nesinchisindu-se  de  ele  în  nici  un  fel  -  pseudo-strofe  -  pe  care  poporul  le  pune  în 
valoare  prin  mijlocirea  paralelelor  -  variaţii  pur  verbale,  comparaţii,  enumeraţii, 
antiteze",  o  condiţie  a  existenţei  acestora  fiind  suprapunerea  la  „simetria  formei"  a 

„simetriei  stilistice". 

Interpretarea  textului  folcloric  trebuie  să  ţină  seama  de  toate  aceste  elemente 
care  conferă  faptelor  de  literatură  orală  un  statut  aparte.  Raportat  la  literatura  „de 
autor",  la  arta  cultă,  folclorul  apare  ca  „o  formă  particulară  (specifică)  a  creaţiei", 
aşa  cum  demonstrează  cu  argumente  convingătoare  P.  Bogatârev  şi  R.  Jakobson,  în 
celebrul  lor  studiu  din  1929.  Se  vede  că  deceniul  al  treilea  al  secolului  nostru  a  fost 
extrem  de  fertil  pentru  cercetarea  teoretică  a  principalelor  aspecte  şi  probleme  ale 
creaţiei  artistice,  suficient  fiind,  poate,  să  amintim  aici  contribuţiile  „formaliştilor 
ruşi"  la  studiul  literaturii  şi  folclorului,  precum  -  spre  exemplu  -  Morfologia 
basmului  (1928)  de  V.  I.  Propp  sau  Teoria  literaturii.  Poetica  (1927)  de  B. 
Tomaşevski. 

Spiritul  cercetării  „formaliste"  a  fost  clar  exprimat  de  unul  dintre 
teoreticienii  acestei  şcoli,  E.  Eihenbaum,  care  nota  la  un  moment  dat:  „Principiul 
care  a  stat  la  baza  elaborării  metodei  formale  a  fost  acela  al  specificării  şi 
concretizării  ştiinţei  literare.  Toate  eforturile  au  fost  îndreptate  spre  lichidarea 
situaţiei  de  până  atunci  când,  după  expresia  lui  A.  Veselovski,  literatura  constituia 
un  «resnullius».  [...]  La  căpătâiul  activităţii  lor  formaliştii  au  pus  şi  pun  afirmaţia 
că  obiectul  ştiinţei  literaturii  ca  atare  trebuie  să-1  constituie  cercetarea 
particularităţilor  specifice  ale  materialului  literar,  care  îl  deosebesc  de  oricare  altul, 


cu  toate  că  acest  material,  prin  trăsăturile  sale  secundare,  ar  putea  justifica 

utilizarea  sa  ca  material  auxiliar  pentru  alte  ştiinţe"  .  La  baza  acestei  concepţii  stă 
o  afirmaţie  mai  veche  a  lui  Roman  Jakobson  după  care  „obiectul  ştiinţei  literaturii 
nu  este  literatura,  ci  literalitatea,  adică  ceea  ce  face  dintr-o  anumită  operă,  o  operă 
literară". 

Studiul  Folclorul  ca  formă  specifică  a  creaţiei  de  P.  G.  Bogatârev  şi  R. 
O.  Jakobson  pune  exact  în  aceşti  termeni  problema;  el  urmăreşte  tocmai  definirea 
cât  mai  riguroasă  a  faptelor  de  folclor,  „specificarea"  lor,  distingerea  de  alte  tipuri 
de  manifestări  artistice  şi  în  primul  rând  de  literatura  cultă.  Paralela  cu  limba, 
similitudinile  dintre  faptele  de  limbă  şi  faptele  de  folclor  constituie  premisa  şi 
concluziile  întregului  studiu.  Distincţiei  lingvistice  saussour-iene  între  langue  şi 
parole  i  se  găsesc  corespondenţe  în  planul  creaţiei  poetice  orale.  Astfel,  privitor  la 
raportul  dintre  tradiţie  şi  inovaţie,  se  insistă  asupra  rolului  „socializării", 
modificările  personale  devenind  fapte  de  limbă  „numai  atunci  când  colectivitatea 
purtătoare  a  langue  le-a  sancţionat  şi  le-a  primit  ca  valide  pentru  toţi"  şi,  prin 
analogie,  „viaţa  unei  teme  folclorice  începe  în  momentul  în  care  este  primită  de 
comunitatea  dată  şi  există  din  momentul  în  care  această  comunitate  şi-a  facut-o 

•   n  24 

proprie  . 

Condiţie  a  supravieţuirii  operei  folclorice,  acceptarea,  ei  de  către 
colectivitate  nu  funcţionează  cu  aceleaşi  consecinţe  în  planul  literaturii  culte,  care 
este  oarecum  indiferentă  faţă  de  reacţiile  publicului,  ale  cititorilor.  Dacă  un  roman 
„poate  să  fie  desfigurat  de  către  lector",  poate  să  fie  contrazis,  în  compoziţia  sa, 
după  perceptele  şcolii  literare  a  timpului,  fără  ca  aceasta  să  afecteze  „existenţa  lui 
potenţială",  un  fapt  folcloric  neacceptat  de  colectivitate  cade  în  desuetudine, 
moare,  dat  fiind  că  „folclorul  conservă  numai  acele  forme  care  sunt  funcţionale 
pentru  o  comunitate  dată". 

De  altfel  situaţiile  de  respingere  a  unor  forme  folclorice  de  către  colectivitate 
sunt  relativ  rare,  atâta  timp  cât  funcţionează  „cenzura  preventivă"  a  acesteia.  Dacă, 
din  nou,  pentru  opera  cultă  data  naşterii  este  socotită  a  fi  momentul  când  autorul  a 
pus-o  pe  hârtie,  pentru  opera  folclorică  actul  de  naştere  este  semnat  nu  în 
momentul  când  aceasta  „se  obiectivizează  pentru  prima  dată",  ci  în  momentul  „în 
care  a  fost  primită  (acceptată)  de  colectivitate". 

Fără  a  se  nega  rolul  individului  în  realizarea  unui  bun  folcloric,  posibilitatea 
ca  acesta  să  conţină  în  sine  elemente  generate  de  personalitatea  creatorului,  o 
anume  expresie  individuală,  se  insistă  asupra  obligativităţii  sancţiunii  sale  de  către 
colectivitate:  „un  rit  fără  sancţiunea  colectivităţii  nu  poate  exista". 

Tocmai  în  socializarea  faptelor  de  folclor  rezidă  esenţa  lor  particulară. 
Raportul  langue  -  parole  din  lingvistică  îşi  găseşte  o  similitudine  în  modul  de 
existenţă  virtual  al  folclorului,  ca  fapt  artistic,  şi  obiectivările  lui  în  nesfârşitul 
număr  de  variante  datorate  contribuţiilor  succesive  ale  nenumăraţilor  interpreţi. 


„Opera  folclorică  este  extra-personală,  ca  şi  langue  şi  trăieşte  o  viaţă  pur 
potenţială,  nu  este,  în  cele  din  urmă,  decât  un  complex  al  cunoscutelor  norme  şi 
impulsuri,  canavaua  tradiţiilor  actuale  pe  care  interpreţii  (cititorii)  o  însufleţesc  cu 
aportul  lor  particular,  cum  fac  creatorii  de  parole  faţă  de  langue.  în  măsura  în  care 
aceste  inovaţii  individuale  ale  limbii  (sau  ale  folclorului)  răspund  exigenţelor 
comunităţii  si  anticipează  evoluţia  regulată  a  lui  langue  (sau  a  folclorului)  ele  se 
vor  socializa  şi  vor  deveni  fapte  de  langue  (sau  elemente  ale  operei  folclorice)". 

Faţă  de  această  situaţie,  opera  literară  cultă  se  aşează  ferm  pe  poziţia  lui 
parole,  prin  caracterul  ei  eminamente  individual,  prin  faptul  că  nu  este 
„predeterminată"  de  cenzura  tradiţiei,  de  ale  cărei  exigenţe  ţine  seama  numai  în 
parte.  Din  unghiul  relaţiei  dintre  operă  şi  consumator  apropierea  pe  care  P. 
Bogatârev  şi  R.  Jakobson  o  găsesc  în  domeniul  economiei  ni  se  pare  foarte 
sugestivă.  Literatura  cultă  se  aseamănă  cu  aşa-numita  „producţie  de  consum  (de 

serie)",  în  timp  ce  folclorul  ţine  de  aşa-zisa  „producţie  de  comandă"  într-atât  de 
puternice  sunt  imperativele  consumatorului  -  colectivitate  a  folclorică  -,  exigenţele 
lui  impuse  creatorului  popular.  Tocmai  în  această  funcţie  coercitivă  a  tradiţiei,  în 
asumarea  ei  de  către  insul  creator,  poate  fi  găsit  un  răspuns  mai  exact  la  cunoscuta 
teorie  a  „reproducerii",  a  „bunurilor  culturale  decăzute"  (gesunkenes  Kulturgut). 
Chiar  dacă  faptele  aduse  în  discuţie  de  iniţiatorii  şi  susţinătorii  acestei  teorii  (J. 
Meier,  H.  Naumann)  vor  fi  fost  întru  totul  adevărate,  interpretarea  lor  suferă  atâta 
timp  cât  cercetarea  genetică  scapă  din  vedere  sistemul  specific  în  care  faptele  de 
cultură  cărturărească  sunt  integrate.  Accentul  cade  aici  pe  „funcţia  împrumutului", 
„pe  alegerea  şi  transformarea  materiei  adoptate",  între  „producere"  şi 
„reproducere"  (cf.  afirmaţiei  „poporul  nu  produce,  reproduce")  -  arată  P. 
Bogatârev  şi  R.  Jakobson  -  nu  poate  fi  trasă  o  barieră  de  netrecut,  cea  de  pe  urmă 
neputând  fi  pusă  în  inferioritate.  „Reproducerea  nu  înseamnă  acceptare  pasivă. 
Transpunerea  unei  opere  aparţinând  «artei  monumentale»  în  cea  considerată 
«primitivă»  este  pentru  aceasta  din  urmă  un  act  de  creaţie  [...].  Din  punct  de  vedere 
funcţional,  singurul  care  permite  a  înţelege  faptele  artistice,  o  aceeaşi  operă  de  artă, 
înainte  şi  după  adoptarea  ei  de  folclor,  sunt  două  fapte  substanţial  diferite". 

Funcţionalitatea  faptelor  de  folclor  le  dă  acestora  o  notă  particulară  şi  a  ţine 
seama  de  rostul  bunurilor  de  cultură  populară  în  ansamblul  manifestărilor  vieţii 
este  o  condiţie  a  înţelegerii  lor  exacte. 

Chiar  aceleaşi  elemente  ale  operei,  care  ar  părea  că  au  aceeaşi  funcţie  şi 
semnificaţie  în  cele  două  tipuri  de  literatură  „dovedesc  că  se  comportă  şi 
funcţionează  diferit  într-una  şi  în  cealaltă.  Dacă  privim,  de  exemplu,  versul, 
versificaţia,  aparent  conduse  de  aceleaşi  legi  şi  având  aceleaşi  rosturi  în  poezia 
populară  ca  şi  în  cea  cultă,  se  poate  constata  că  în  cea  dintâi  „schema  ritmică"  are, 
mai  mult  decât  „versul"  din  poezia  cultă,  o  funcţie  creatoare.  Aceeaşi  situaţie  şi 
pentru  alte  elemente  „formalizate"  ale  folclorului,  cum  sunt  modelele  structurale 


ale  diferitelor  categorii,  formulele  steoretipe,  locurile  comune,  clişeele  călătoare, 
structurile  metaforice  şi  metaforele  consacrate,  formulele  iniţiale  şi  finale, 
laitmotivele  şi  refrenurile  etc. 

Formalizarea  atinge  toate  nivelurile  operei,  de  la  cel  al  structurii 
compoziţionale  până  la  cel  al  cuvântului,  anumite  epitete  „împământenite"  apărând 
şi  în  contexte  cu  care  vin,  semantic,  în  contradicţie,  precum  „Foaie  verde  lemn 
uscat"  sau  „dalbe  cătuşe"  în  Corbea. 

Se  vede  deci,  că  sfera  formalizării  este  foarte  cuprinzătoare,  cum  notează 
Mihai  Pop,  şi  că  „justificarea  ei  (numai)  prin  caracterul  mnemotehnic  incontestabil 
nu  este  suficientă.  Ne  găsim  de  fapt  în  faţa  unui  sistem  de  elemente  corelate,  a  unui 
cod  ce  stă  la  baza  comunicării  literare  orale". 

Cunoaşterea  acestui  cod  de  către  interpretul-transmiţător  şi  de  către 
colectivitatea-receptoare  este  o  condiţie  a  realizării  în  bune  condiţiuni  a 
comunicării,  este  o  condiţie  a  decodificării  exacte  a  mesajului  şi  în  acelaşi  timp  o 
premisă  a  recreării  lui,  a  reactualizării  acestuia  de  către  alţi  si  alţi  interpreţi,  virtuali 
creatori,  „în  folclor  versul,  strofa  şi  alte  forme  compoziţionale  mai  complicate  încă 
formează,  pe  de  o  parte,  un  puternic  sprijin  pentru  tradiţie  şi  pe  de  altă  parte  (factor 
strâns  legat  de  primul)  un  mijloc  eficace  pentru  tehnica  «improvizaţiei»".31 

Aflat  în  posesia  codului,  văzut  ca  sumă  de  „proprietăţi  care  rămân  invariante 
în  două  sau  mai  multe  mituri",  codificarea  situându-se  atât  la  nivelul  „gramaticii 
cât  şi  al  lexicului"32,  insul  folcloric  are  posibilitatea  utilizării  acestuia  în  raport  cu 
nevoile  comunicării  artistice,  codul  prezentându-se  sub  forma  unei  abstracţii 
generale,  gata  oricând  să  se  concretizeze  prin  actualizare. 

Variantele  astfel  rezultate,  realizări  autonome,  individuale,  obiectivări  ale 
unui  model  virtual,  preexistent  în  conştiinţa  interpretului  (şi  a  colectivităţii)  pot  să 
reprezinte,  dincolo  de  marca  proprie  pe  care  insul  creator  şi-o  pune  asupra  lor, 
mentalitatea  unei  epoci,  unui  moment  istoric,  o  anumită  evoluţie  în  timp  sau,  pe  de 
altă  parte,  particularităţile  unei  anumite  zone,  regiuni,  localităţi. 

Modelele,  ca  invariante,  ca  elemente  stabile,  constituite  într-un  sistem 
coerent,  se  situează  pe  planul  gramaticii,  în  timp  ce  variantele,  „ca  realizări 
concrete  ale  acestora  în  diferitele  interpretări,  pe  planul  stilisticii". 

Relaţia  model-variantă  trimite  cu  necesitate  către  raportul  fonem-sunet  din 
fonologie,  unde  cel  dintâi  are  calităţile  modelului  (abstract,  virtual),  iar  al  doilea 
răspunde  trăsăturilor  variantei  (concretă,  actualizată,  individuală).  Modelul  apare 
astfel  ca  un  dat  preexistent,  ca  un  construct  mental  niciodată  explicitat  de  cei  care  îl 
posedă,  dar  actualizat  de  fiecare  dată,  în  procesul  creaţiei  folclorice,  într-o  nouă 
variantă.  Modelul  înlocuieşte  conceptele  de  arhetip  sau  ur-form,  cu  care  se 
aseamănă,  totuşi,  prin  aceea  că  fiecare  reprezintă  un  postulat,  o  virtualitate,  o 
ipoteză,  şi  nu  o  realitate  palpabilă.  Deosebirea  stă  mai  de  grabă  în  poziţia 
cercetătorilor  faţă  de  aceste  concepte,  căci  în  timp  ce  preexistenţa  modelului  şi 


virtualitatea  lui  sunt  acceptate  ca  atare,  arhetipul  sau  ur-form  au  fost  socotite  de 
unii  cercetători  ca  aflându-se  la  capătul  unui  efort  investigativ,  ca  nucleu 
esenţializat  rezultat  dintr-o  complicată  operaţie  de  reducţie  a  unui  număr  n  de 
variante  luate  în  consideraţie.  Astfel  se  afirmă  că  „varianta  de  bază,  prototipul  sau 
arhetipul  sunt,  în  perspectiva  exegetului,  reconstrucţii  abstracte  bazate  pe  un  număr 
suficient  de  variante".34  Ar  trebui,  poate,  făcută  mai  întâi  distincţia  între  „variantă 
de  bază",  pe  de  o  parte,  şi  „prototip"  şi  „arhetip",  pe  de  altă  parte;  ultimele  două 
sunt  nişte  abstracţiuni,  nişte  concepte  virtuale  („un  arhetip  ca  atare  nu  există  în 
realitatea  folclorică"),  cu  care  nu  se  poate,  deci,  opera;  primul  („varianta  de  bază") 
este  o  realitate  concretă,  un  termen  operaţional,  selectat  de  cercetător,  după  criterii 
riguroase  (în  principiu  )  dintr-un  număr  de  variante  date.  Cu  toată  subiectivitatea 
implicată  într-un  astfel  de  act  de  selecţie,  „varianta  de  bază"  („cea  mai 
reprezentativă",  „cea  mai  completă",  „cea  mai  realizată"  etc.)  constituie,  totuşi,  un 
concept  de  lucru  cu  valoare  obiectivă. 

Aceleaşi  date  ale  problemei  transpar  şi  din  încercarea  de  a  defini  variantele 
în  raport  cu  motivul,  înţeles  a  fi  „un  sistem  de  valori  contractuale,  bazat  pe  relaţii 
obligatorii  între  termeni  pertinenţi,  cu  valoare  instituţionalizată  [...];  o  entitate 
abstractă,  cu  calitate  de  normă,  nelegată  de  individ,  constituind  un  ansamblu  de 
tipuri  esenţiale,  care  se  manifestă  prin  intermediul  variantei".  In  cazul  acesta 
motivul  apare  ca  un  element  al  codului  care  ţine,  prin  natura  lui,  de  „lexicul" 
cultural,  mai  mult  decât  de  „gramatică".  „Abstracţiunea"  ce  i  se  atribuie  nu  atinge 
gradul  modelelor  structurale,  deşi  celelalte  trăsături  rămân  valabile  şi  pot  să 
constituie  un  termen  de  referinţă  pentru  variantă,  văzută  ca  „materializare 
individuală  a  motivului,  implicând  un  act  de  selecţie  şi  de  actualizare  bazat  pe  un 
proces  complex  psihologic". 

Desigur,  cuvântul  motiv  apare  aici  ca  un  termen-cheie,  ca  un  concept 
„focal",  aşa  cum  a  fost  văzut,  de  altfel,  de  majoritatea  folcloriştilor.  Pentru  Stith 
Thompson  „un  motiv  este  elementul  cel  mai  mic  al  unei  poveşti  având  forţa  să 
persiste  în  tradiţie",  iar  D.  Caracostea  sublinia  că  „înţelegem  prin  motiv  toţi  acei 
factori  care  duc  acţiunea  mai  departe;  cum  arată  şi  etimologia  cuvântului,  motivul 
este  un  factor  dinamic".  într-adevăr,  motiv  vine  din  lat.  motus  =  „mişcare", 
derivat  la  rândul  său  din  lat.  moveo,  -ere,  movi,  motum  =  „a  mişca,  a  agita"  fiind 
considerat,  cum  am  văzut,  factorul  dinamizator  al  acţiunii.  De  observat,  în  acest 
sens,  că  motivul  a  fost  privit  mai  mult  ca  parte  constitutivă  a  speciilor  narative, 
când  el  poate  şi  trebuie  să  fie  raportat  şi  la  lirică,  în  egală  măsură. 

Variantele  pot  fi  astfel  definite  şi  prin  raportarea  la  motiv,  relaţia  dintre 
acestea  fiind  pusă  de  A.  Dundes  în  termenii  motifem  şi  alomotif.  „încercarea 
eroului  prin  diferite  probe  (ordeals)  este,  e.g.,  un  motifem;  sarcinile  puse  eroului 
pot  să  varieze  de  la  înregistrare  la  înregistrare.  Fiecare  dintre  aceste  variaţii  este 
numită  un  alomotif. 


Se  poate  constata  că  definirea  variantelor  are  în  vedere  contribuţia  fiecărui 
individ  creator  la  obiectivarea,  la  actualizarea  modelului  dat.  El  selectează  din 
arsenalul  de  mijloace  specifice  categoriei  respective  pe  acelea  care  corespund  mai 
exact  intenţiilor  sale,  talentului  său,  capacităţii  lui  creatoare.  Evident  această 
selecţie  nu  este  arbitrară,  pentru  că  bunul  astfel  creat  este  supus  probei  de  foc  a 
acceptării  lui  de  către  colectivitate.  Fiecare  variantă  datorată  unui  ins  folcloric 
poate  să  aibă  nota  ei  specifică,  dar  nu  stridentă. 

Acceptând,  deci,  că  în  folclor  orice  interpretare  înseamnă  în  acelaşi  timp 
creaţie,  se  înţelege  că  vor  exista  atâtea  variante  câte  actualizări  ale  modelului  se 
produc,  teoretic  numărul  lor  fiind  infinit.  Tot  teoretic  se  acceptă  că  nu  există  două 
variante  identice,  chiar  dacă  ele  provin  de  la  acelaşi  informator,  între  cele  două  sau 
mai  multe  interpretări  ale  aceluiaşi  cântec,  să  zicem,  existând  diferenţe  mai  mari 
sau  mai  mici. 

Dacă  din  punctul  de  vedere  al  diferenţelor  minime  care  despart  două  sau  mai 
multe  variante  există  un  consens,  din  punctul  de  vedere  al  diferenţelor  maxime 
acceptate  pentru  a  conchide  dacă  ne  aflăm  în  faţa  unor  variante  ori  a  unor  piese 
distincte  lucrurile  sunt  mai  complicate.  Nu  e  vorba  numai  de  lirică,  unde 
contaminarea,  aglutinarea,  transformarea  motivelor  ridică  dificultăţi  aproape 
insurmontabile,  ci  şi  de  categorii  ale  epicii,  ca  balada  sau  basmul,  mai  ales. 

Câţi  şi  care  dintre  constituenţii  unui  mesaj  epic  trebuie  să  se  repete,  să 
coincidă,  şi  în  ce  măsură,  pentru  ca  două  sau  mai  multe  piese  luate  în  discuţie  să  fie 
considerate  variante  sau  nu? 

Se  citează  uneori  drept  variante  texte  care  nu  au  nimic  sau  aproape  nimic 
comun  unul  cu  celălalt.  Să  fie  oare  suficientă,  pentru  acceptarea  ca  variantă  a  unei 
piese,  simpla  coincidenţă  a  numelui  personajului  sau,  chiar  mai  mult  de  atât,  a  unui 
singur  element  constitutiv? 

Chiar  în  cazul  basmului  realitatea  demonstrează  că  se  poate  vorbi  de  variante 
numai  în  situaţia  culegerii  aceluiaşi  basm  de  la  acelaşi  informator.  Altminteri,  dată 
fiind  posibilitatea  cuplării  motivelor,  nu  vom  întâlni  decât  în  rare  cazuri  basme 
conţinând  aceleaşi  motive  şi  la  fel  ordonate,  demne  de  a  fi  socotite  variante. 

In  acest  sens  Gh.  Vrabie  propune  un  termen  nou,  acela  de  non-variantă  sub 
care  ar  trebui  înţelese  pe  de  o  parte  acele  piese  care  „reproduc  întocmai  motivul,  fie 
că  este  prea  cunoscut  în  regiune,  fie  că  a  fost  învăţat  după  vreo  colecţie";  apoi 
formele  care  „nu  exprimă  nici  teamă,  nici  idee,  fiind  doar  simplu  fragment  sau 
pastişă";  în  sfârşit  „o  structură  la  un  motiv  dat,  concepută  într-o  formă  prea 
personală,  deci  individuală,  de  asemenea  este  privită  ca  non-variantă". 

Rezultă  că  ceea  ce  caracterizează  variantele  folclorice  sunt  „stabilitatea  şi 
continuitatea"  la  nivelul  tripticului  „temă-motiv-idee":  „în  totalitatea  lor  mai 
fiecare  variantă  trebuie  să  aducă  o  latură  sau  un  aspect  nou  temei,  ideii,  o  altă 
orânduire  materialului  verbal,  în  sfârşit  o  variere  din  care  să  rezulte  activitatea 


artistică  si  de  viaţă  din  partea  colportorului-autor".  Chestiunea  nu  este,  cum  se 
vede,  lămurită;  rămâne  ca  în  cercetare  fiecare  realizare  poetică  (muzicală)  să  fie 
raportată  la  unul  din  criteriile  enunţate  mai  sus  pentru  a  i  se  valida  statutul.  Apare 
cu  pregnanţă,  în  această  tentativă,  necesitatea  cataloagelor  tematice,  motivice, 
tipologice  ale  categoriilor  folclorului  românesc. 

1.3.  Aşa  cum  s-a  arătat  nu  o  dată,  cele  mai  multe  dintre  faptele  de  literatură 
populară  nu  au  o  existenţă  independentă,  ci  sunt  incluse  în  complexe  culturale  mai 
largi,  sunt  integrate  acestora  şi  îşi  dezvăluie  semnificaţiile  prin  raportarea  la 
acestea.  Statutul  faptelor  de  literatură  populară  nu  este,  pe  ansamblul  folclorului 
literar,  acelaşi,  unele  fiind  mai  intim  legate  de  anumite  manifestări 
ritual-ceremoniale,  celelalte  manifestând  o  relativă  independenţă  faţă  de  astfel  de 
ocazii.  Ovid  Densusianu  observa,  în  cursul  său  din  1909,  această  dicotomie  arătând 
că  „în  folclorul  tradiţional  trebuie  să  distingem  două  categorii  de  producţiuni:  1) 
cele  care  stau  în  strânsă  legătură  cu  viaţa  practică  (credinţe,  obiceiuri,  superstiţii)  şi 
2)  cele  care  ar  putea  fi  numite  de  ordine  ideală,  pentru  că  se  raportă  la  sfera 
superioară  de  gândire  şi  simţire  a  omului  simplu,  la  partea  poetică  a  vieţii  lui 
(basme,  tradiţii,  legende,  poezii)".  Cât  priveşte  întrebarea  despre  viabilitatea, 
perenitatea  folclorului  se  aprecia  că  producţiile  aparţinând  primei  grupe  sunt  mai 
expuse  pieirii  „pentru  că  ele,  fiind  o  rămăşiţă  a  condiţiunilor  primitive  de  trai,  nu 
vor  mai  avea  cu  vremea  substratul  pe  care  se  întemeiază".  Din  punctul  acesta  de 
vedere  relaţionarea  faptelor  de  cultură  populară  cu  cele  ţinând  de  cultura  primitivă 
este  obligatorie  pentru  buna  înţelegere  a  faptelor  de  literatură  orală. 

Ceea  ce  apropie  faptele  de  cultură  populară  de  cele  ţinând  de  cultura 
primitivă  este  funcţia  lor  utilitară,  practică.  în  arta  populară,  „funcţiunile  utilitare  şi 
sociale  domină  în  multe  cazuri  pe  cele  estetice"40.  Cu  atât  mai  mult  în  cultura 
primitivă  unde  fiecare  fapt  urmăreşte  o  finalitate  practică,  obţinerea  unui  beneficiu 
legat  de  existenţa  lor  de  zi  cu  zi,  de  dobândirea  hranei  sau  de  apărarea  împotriva 
forţelor  ostile,  necunoscute.  Unele  forme  ale  culturii  primitive  ca,  de  exemplu, 
picturile  rupestre  pot  fi  interpretate  şi  ca  un  mijloc  de  exersare  de  către  membrii 
comunităţii  a  unor  forme  eficiente  de  vânătoare  (animalele  figurate  sunt  insistent 
lovite  în  zonele  vulnerabile  ale  corpului),  ca  o  modalitate  de  „iniţiere"  a  tinerilor  în 
tehnica  vânătoarei,  dar  şi  ca  un  mijloc  de  obţinere  a  succesului  la  vânătoare  în 
virtutea  logicii  magice,  care  domină  gândirea  primitivă.  „Dacă  primitivul 
desenează  şi  modelează,  dacă  improvizează  poetic  şi  cântă,  împrejurarea  se  explică 
deopotrivă  prin  virtutea  magică  pe  care  el  o  atribuie  imaginii  sau  cuvântului  de  a 
lucra  asupra  fiinţelor  sau  evenimentelor  pe  care  le  reprezintă  sau  le  denumeşte".41 

In  cercetarea  faptelor  de  cultură  populară,  a  textelor  folclorice  în  cazul 
nostru,  trebuie  să  se  ţină  seama  de  această  realitate  şi  de  raportul  de  continuitate 


care  există  neîndoielnic  între  cele  două  forme  de  cultură.  Identificarea  elementelor 
de  gândire  primitivă  în  cultura  populară  este  destul  de  dificilă  datorită  permanentei 
schimbări,  modificări,  transformări  a  gândirii  umane  în  decursul  timpului,  adaptării 
ei  la  noile  realităţi,  etc.  Cum  culegerea  folclorului  a  început  în  Europa,  în  mod 
sistematic,  abia  în  secolul  al  XlX-lea  este  lesne  de  înţeles  că  identificarea 
straturilor  mai  vechi  prezente  în  faptele  de  cultură  populară  devine  o  operaţie  de 
adevărată  arheologie  spirituală. 

Oricum,  îndreptându-ne  atenţia  exclusiv  asupra  producţiilor  literare  integrate 
unor  complexe  ceremoniale  putem  constata  că  acestea  reţin  şi  conservă,  uneori  în 
chip  neaşteptat,  o  mentalitate  proprie  omului  aflat  pe  o  treaptă  îndepărtată  a  istoriei 
sale,  o  concepţie  arhaică  despre  lume,  despre  relaţiile  sale  cu  semenii,  cu  natura 
etc. 

Chiar  dacă  această  realitate  conceptuală  nu  ne  parvine  sub  forma  unui  sistem 
mitologic  coerent,  cum  se  poate  constata  la  popoarele  sau  populaţiile  primitive,  ea 
există  convertită  în  rituri  şi  în  poezia  ce  le  însoţeşte. 

Problema  raporturilor  dintre  mit  („orice  povestire  anonimă  care  vorbeşte 
despre  originile  şi  destinele  lucrurilor";  „o  povestire  cu  zei  sau  fiinţe  divine  în  a 
căror  realitate  poporul  crede"  etc.)  şi  rit  („acte  sau  acţiuni  având  drept  scop  să 
influenţeze  natura  şi  s-o  supună";  un  act  sau  o  succesiune  de  acte  executate  în 
virtutea  logicii  magice  şi  urmărind  o  anume  eficienţă  în  planul  realităţii  etc),  dintre 
mit  şi  poezie,  pe  de  o  parte,  şi  a  relaţiilor  dintre  rit  şi  textul  poetic,  pe  de  altă  parte 
a  stat  de  multă  vreme  în  atenţia  cercetătorilor,  iar  punctele  de  vedere  exprimate 
sunt  destul  de  contradictorii.  Pentru  P.  Saintyves  un  mit  nu  reprezintă  altceva  decât 
exegeza  sau  comentariul  unui  ritual,  opinie  prezentă  şi  la  alţi  cercetători,  poate 
ceva  mai  nuanţat.  „Mitul,  ritualul  şi  organizarea  socială  sunt  inestricabil  legate  şi 
nu  pot  fi  studiate  separat;  organizarea  socială  este  la  origine  cea  care  permite 
ritualul  şi  acesta  reprezintă  mitul"42  sau  în  acelaşi  sens  „în  perspectivă  istorică 
mitul  apare  după  ritual  şi  legat  de  acesta;  el  este  partea  vorbită  a  ritualului;  este 
povestea  pe  care  o  reeditează  ritualul".43 

Faţă  de  aceste  puncte  de  vedere  care  simplifică  şi  unilateralizează  raportul  în 
discuţie,  CI.  Levi-Strauss  adoptă  o  poziţie  mai  dialectică,  nuanţând  conceptele: 
„Mitul  şi  ritul  nu  se  dublează  întotdeauna;  dimpotrivă,  se  poate  afirma  că  ele  se 
completează  în  domenii  care  oferă  deja  un  caracter  complementar.  Valoarea 
semnificantă  a  ritualului  pare  cantonată  în  instrumente  şi  în  gesturi:  este  un 
paralimbaj  (paralangage).  In  timp  ce  mitul  se  manifestă  ca  un  metalimbaj 
(metalangage):  el  face  uz  din  plin  de  discurs,  dar  situând  opoziţiile  semnificante 
care  îi  sunt  proprii  la  un  nivel  de  complexitate  mai  înalt  decât  acela  cerut  de  limbă, 
pe  când  aceasta  funcţionează  cu  finalitate  profană".44 

Aşadar  ritul  transmite  un  mesaj  recurgând  la  alt  cod  decât  cel  lingvistic 
(acte,  gesturi,  instrumente),  în  timp  ce  mitul,  deşi  uzează  de  codul  limbii  nu  se 


confundă  cu  un  mesaj  obişnuit,  cotidian. 

Venită  din  partea  unui  etnolog  cu  o  vastă  experienţă  de  teren,  având  contacte 
directe  cu  populaţii  la  care  miturile  şi  ritualurile  sunt  încă  vii,  în  stare  pură, 
observaţia  ne  apare  ca  foarte  întemeiată. 

Lucrurile  se  complică,  însă,  când  încercăm  să  identificăm  aceste  raporturi  în 
folclorul  nostru  sau  al  altor  popoare  europene,  care  nu  au  avut  sau  nu  au  conservat 
o  mitologie  proprie,  ca  sistem  închegat.  Iar  atunci  când  suntem  în  faţa  unei 
mitologii  foarte  coerente,  precum  cea  greco-latină,  indiană,  egipteană  etc.  Trebuie 
să  se  ţină  seama  că  acestea  nu  au  ajuns  la  noi  direct  de  la  creatorii  populari,  ci  prin 
intermediul  unor  opere  literare  datorate  unor  creatori  culţi  precum  Homer,  Sofocle, 
Virgiliu,  Ovidiu,  etc.  „Vom  recunoaşte  acestor  mituri  un  autentic  caracter 
popular,  dar  nu  trebuie  să  uităm  că  ele  nu  ne-au  parvenit  într-o  formă  pură  şi  că  nu 
putem  pune  semnul  egalităţii  între  ele  si  materialele  folclorice  culese  din  gura 
poporului.  [...]  Ele  reflectă  incontestabil  reprezentările  populare,  dar  nu  constituie 
în  sine  întotdeauna  asemenea  reprezentări  în  sensul  strict  al  cuvântului".45 

Cercetătorii  mai  vechi  nu  au  întreprins  întotdeauna  o  asemenea  disociere  şi 
au  căzut  nu  o  dată  în  eroarea  de  a  căuta  identificări  şi  supravieţuiri  ale  unor 
instituţii,  reprezentări  şi  personaje  din  mitologia  clasică  greco-latină  în  folclorul 
românesc.  Or,  efortul  ar  trebui  îndreptat  nu  spre  identificări,  ci  spre  descoperirea, 
în  ceea  ce  oferă  realitatea  folclorică,  dincolo  de  moşteniri  şi  de  influenţe,  a 
fondului  mitologic  propriu  fiecărui  popor,  fond  mitologic  adăpostit  în  credinţele, 
legendele,  practicile  conservate  încă  şi  în  poezia  care  derivă  din  cele  dintâi  şi  le 
însoţeşte  pe  ultimele. 

Pentru  atingerea  acestui  deziderat  trebuie  mai  întâi  notată  distincţia  dintre 
faptul  folcloric  ca  mesaj,  ca  text  într-un  sens  foarte  larg,  şi  actul  folcloric  ca 
performare,  ca  realizare  practică  a  sa  de  către  un  sau  nişte  emiţători  (performeri), 
destinat  unui  (sau  unor)  auditori  (destinatari),  performarea  având  ca  pereche 
receptarea,  înţelegerea  faptului  folcloric  este  condiţionată  de  cunoaşterea 
împrejurării  producerii  sale,  de  realizarea  actului  folcloric,  în  care  intră  elemente 
ale  mentalităţii,  ale  gândirii  insului  şi  grupului  respectiv,  mitologia,  credinţele, 
practicile  magice  din  care  decurg  anumite  interdicţii,  prescripţii,  reguli  întărite, 
consacrate  prin  actele  rituale. 

Realizate  la  nivelul  expresiei,  prin  mijlocirea  limbii,  („Mitul  ţine  de  ordinea 
limbajului,  face  parte  integrantă  din  el;  cu  toate  acestea,  limbajul,  aşa  cum  este  el 
folosit  în  mit,  prezintă  proprietăţi  specifice.  Aceste  proprietăţi  nu  pot  fi  căutate 
decât  deasupra  nivelului  obişnuit  de  exprimare  lingvistică;  altfel  spus  ele  sunt  de  o 
natură  mai  complexă  decât  acelea  care  se  întâlnesc  într-o  exprimare  lingvistică  de 
un  tip  oarecare"4  )  miturile  dezvăluie  modul  de  gândire  al  spiritului  uman,  ele  „ne 
învaţă  multe  asupra  societăţilor  din  care  provin,  ne  ajută  să  înţelegem  resorturile 


intime  ale  funcţionării  lor,  luminează  raţiunea  de  a  fi  a  credinţelor,  a  obiceiurilor  şi 
a  instituţiilor  a  căror  combinare  ar  fi  de  neînţeles  la  prima  vedere".47 

Rezultă  de  aici  stricta  funcţionalitate  a  miturilor,  etiologicul  implicat  în 
fiecare  dintre  ele  şi  în  ansamblul  mitologiilor.  Prin  mituri  omul  primitiv  căuta  să 
răspundă  marilor  probleme  ale  existenţei  şi  să  îşi  explice  lui  însuşi  şi  semenilor  săi 
lucruri  ce  păreau  de  neexplicat,  să  conceptualizeze  o  anumită  realitate  cu  care  el 
venea  direct  în  contact.  Desigur,  această  realitate,  indiferent  de  natură  ei  (socială, 
economică,  rituală)  nu  îşi  va  găsi  în  mit  o  reflectare  foarte  exactă. 
Conceptualizând,  fiind  un  mod  de  gândire,  mitul  nu  va  fi  expresia  cea  mai  fidelă  a 
unei  anumite  realităţi,  dar  va  fi,  fără  îndoială,  un  document  extrem  de  important 
pentru  modul  de  gândire  al  oamenilor  integraţi  acelei  societăţi. 

Dacă  miturile  se  realizează  la  nivelul  conceptelor,  prin  mijlocirea  limbii,  ca 
naraţiuni  a  căror  historia  serveşte,  practic,  la  rezolvarea  sau  la  explicarea  unei 
anumite  realităţi,  riturile  se  situează  în  planul  actelor.  Ritul  apare  ca  un  discurs 
nonverbal,  modelat  într-un  sistem  cultural  larg,  urmărind  un  scop  bine  definit,  o 
anumită  eficienţă  în  planul  realităţii.  „Riturile  apar  ca  un  para-limbaj  care  se  poate 
folosi  în  două  feluri.  Simultan  sau  alternativ,  riturile  oferă  omului  mijlocul  fie  de  a 
modifica  o  situaţie  practică,  fie  de  a  o  desemna  sau  de  a  o  descrie.  Cel  mai  adesea 
cele  două  funcţii  se  acoperă  sau  traduc  două  aspecte  complementare  ale  aceluiaşi 
proces.  Dar,  acolo  unde  imperiul  gândirii  magice  tinde  a  slăbi  şi  când  riturile  iau 
caracterul  de  vestigiu,  numai  a  doua  funcţiune  supravieţuieşte  primei".  CI. 
Levi-Strauss  atrage  atenţia,  în  primul  rând,  asupra  sincretismului  funcţional  al 
faptelor  de  folclor,  asupra  posibilităţii  ca  unul  şi  acelaşi  fapt  să  răspundă  în  egală 
măsură,  sau  diferenţiat,  mai  multor  funcţiuni  -  practică,  conservatoare,  estetică  etc. 
In  al  doilea  rând,  dincolo  de  funcţia  practică,  utilitară  a  actelor  rituale,  de  credinţa 
în  eficienţa  lor  în  planul  vieţii  individului  sau  a  colectivităţii,  pe  care  unele  dintre 
manifestările  folclorice  româneşti  le-au  conservat  până  astăzi  (descântecele, 
caloianul,  paparudele  etc),  de  reţinut  sunt  mutaţiile  funcţionale  ce  se  produc  în 
asemenea  practici  o  dată  cu  trecerea  timpului,  cu  modificările  care  au  loc  în 
conştiinţa,  în  gândirea  practicanţilor  si  a  beneficiarilor  acestora. 

Acte  folclorice  a  căror  funcţiune  utilitară,  izvorâtă  din  gândirea 
mitico-magică  ce  le  guverna,  era  evidentă,  au  suferit  o  mulţime  de  modificări, 
golindu-se  de  semnificaţiile  lor  primare  si  devenind,  la  un  moment  dat,  simple  acte 
ceremoniale.  Stropitul  cu  apă,  aruncatul  cu  boabe  de  grâu,  atingerea  mielului  alb, 
lovirea  cu  crengile  de  măr  înflorit  la  Anul  Nou,  acte  rituale  cu  pronunţate  funcţii 
apotropaice  şi  de  propiţiere  s-au  golit  cu  totul  de  sensurile  lor,  practicanţii  şi 
beneficiarii  acceptându-le  în  virtutea  tradiţiei.  Mai  mult  decât  atât  unele  dintre  ele 
şi-au  „uitat"  întru  totul  menirea,  devenind  forme  de  obţinere  a  unor  câştiguri  facile. 

Alteori,  chiar  dacă  riturile  şi-au  păstrat,  în  esenţă,  funcţia,  ele  s-au  modificat 
sub  aspectul  „expresiei",  realizării  practice,  ca  în  cazul  riturilor  de  construcţie,  de 


exemplu,  care  au  trecut  prin  mai  multe  faze:  sacrificarea  unei  fiinţe  umane  la 
temelia  unui  nou  edificiu,  sacrificiul  animal,  zidirea  umbrei,  îngroparea  unei  efigii 
etc.  Evident,  toate  acestea  demonstrează  si  o  slăbire  a  ritului,  a  credinţei  care  îl 
guverna  şi  îl  instituţionalizase. 

In  alte  cazuri  actele  şi  complexele  rituale  lipsite  treptat  de  suportul  lor 
mitico-magic  au  evoluat  spre  spectaculos  şi  artistic.  Exemplele  cele  mai  la 
îndemână  le  oferă  căluşarii  şi  nunta. 

Manifestare  folclorică  străveche,  cunoscută,  se  pare,  tuturor  ţinuturilor 
româneşti  cu  excepţia  Bucovinei,  căluşul  era  practicat  de  obicei  de  Rusalii,  în 
forme  relativ  asemănătoare,  dar  a  căror  cercetare  atentă  evidenţiază  deosebiri 
structural-funcţionale  nete,  pe  baza  cărora  se  pot  distinge  mai  multe  tipuri  istorice 
şi  regionale.  In  mare,  obiceiul  constă  în  vizitarea,  la  timpul  îndătinat,  de  către  o 
ceată  de  bărbaţi  îmbrăcaţi  în  costume  speciale  şi  organizaţi  după  principii  sacre,  a 
tuturor  gospodăriilor  satului,  unde  sunt  primiţi  şi  unde  performează  o  serie  de  acte 
rituale  si  un  număr  de  dansuri  de  mare  virtuozitate.  Ca  şi  în  cazul  colindatului, 
ceata  de  căluşari  trebuie  să  viziteze  si  să  fie  primită  de  către  toţi  membrii 
colectivităţii,  care  socotesc  aceasta  o  mare  cinste  şi  o  obligaţie,  şi  îi  răsplătesc  pe 
jucători  cu  bani,  băutură  şi  mâncare. 

Căluşul  mai  este  cunoscut  şi  sub  numele  de  jocul  căluşarilor,  după  numele 
practicanţilor,  numiţi  şi  căluceni  (Moldova),  căluşei,  călăuzi  (Transilvania). 

Cât  priveşte  sursele  şi  semnificaţiile  obiceiului,  s-au  emis  opinii  diverse, 
consonante  cu  epoca  formulării  lor.  Cei  vechi  nu  se  îndoiau  de  latinitatea  lui  în 
care  vedeau  o  reminiscenţă  a  Coli-Saliilor  romani  (F.  J.  Sulzer,  D.  Bojinca,  D.  C. 
Ollănescu),  o  replică  a  „răpirii  Sabinelor"  (I.  H.  Rădulescu,  G.  Dem.  Ţeodorescu), 
o  moştenire  a  sărbătorii  Calendelor  romane  (P.  Papahagi).  A  existat  şi  opinia  că, 
asemenea  „Mioriţei",  căluşarii  reprezintă  o  „urmă"  de  la  daci  (Th.  Speranţia). 

Cercetările  mai  noi,  ştiinţifice,  integrează  obiceiul  în  sistemul  credinţelor  şi 
practicilor  magice  româneşti  şi  stabilesc  o  legătură  între  acesta  şi  iele  -  fiinţe 
mitologice  cu  conotaţii  malefice  -  văzând  în  căluş  un  rit  de  apărare  împotriva 
acestora  sau  de  vindecare,  de  înlăturare  a  efectelor  nocive  pe  care  le  au  asupra 
celor  care  vin  în  contact  cu  ele,  ori  încalcă  anumite  interdicţii  în  legătură  cu 
acestea.  Merită  să  fie  reţinută,  în  acest  context,  şi  explicaţia  după  care  la  baza 
căluşului,  ca  şi  a  confreriilor  de  feciori,  ar  sta  „mitul  iniţial  al  omului-cal", 
„echivalentul  carpatic  al  centaurului  şi  luperculului  fiind  mitul  Sântoaderilor"  (Oct. 
Buhociu). 

Mărcile  rituale  ale  obiceiului,  aşa  cum  apar  ele  în  descrierile  mai  vechi,  dar 
şi  în  atestările  de  dată  relativ  recentă,  sunt  numeroase  şi  evidente.  Căluşul  se 
practică  la  date  fixe  (de  Rusalii,  în  săptămâna  Rusaliilor,  12  zile  după  Rusalii), 
numai  ziua  („înainte  de  răsăritul  şi  după  apusul  soarelui  nu  se  dansează").  Ceata 
practicanţilor  se  constituie  într-un  grup  închis,  ezoteric,  fiind  alcătuită  dintr-un 


număr  impar  de  bărbaţi  (7  -  9  -  1 1,  de  obicei),  admişi  numai  după  un  anumit  ritual 
(„vătaful  îi  stropeşte  cu  apa  luată  din  nouă  izvoare,  după  care  ciocnesc  bâtele  lor  de 
trei  ori,  privind  mai  întâi  spre  apus  şi  apoi  spre  răsărit"),  legându-se  prin  jurământ 
să  asculte  de  unul  din  ei  (vătaf,  stareţ,  voievod),  să  trăiască  împreună  pe  toată 
durata  manifestării  („trebuie  să  fie  pretutindeni  cel  puţin  câte  doi,  împreună,  ziua  şi 
noaptea"),  în  condiţii  de  puritate  („în  acest  timp  nu  se  culcă  nicăieri,  afară  numai 
sub  straşina  bisericii",  cf.  D.  Cantemir;  „Nu  au  interdicţii  de  băutură,  dar  le  sunt 
prohibite  contactele  sexuale",  cf.  M.  Pop).  In  timpurile  mai  vechi  erau  obligaţi  să 
rămână  în  ceată  nouă  ani;  revenirea  în  profan,  la  sfârşitul  sărbătorii,  se  făcea 
printr-o  succesiune  de  acte  magico-rituale,  pereche  ale  celor  de  la  intrarea  în  timpul 
şi  spaţiul  sacru:  „După  terminarea  jocurilor  sfarmă  obiectele  sau  insigniile  lor 
(iepurele,  beţele  şi  biciul),  le  îngroapă  şi  fug  fără  să  se  uite  înapoi,  ca  să  nu  îi 
pocească  Rusaliile"  (cf.  R.  Vuia).  Conotaţii  magice  indubitabile  au  obiectele  de 
recuzită:  steagul  („beldia")  în  vârful  căruia  se  găsesc  legătura  cu  usturoi,  pelinul, 
săculeţul  cu  cenuşă  (sau  tămâie  albă  şi  neagră),  pielea  de  iepure  („cioc"  în  Oltenia, 
masca  în  chip  de  barză  a  mutului  in  Transilvania,  cf.  F.  L  Sulzer),  ciomegele, 
dintre  care  cel  al  primului  căluşar  avea  sculptat  un  cap  de  cal  (în  Banat,  cf.  A. 
Liuba),  sabia  sau  biciul  mutului  („primicer"  la  D.  Cantemir,  „bloj"  la  A.  Liuba, 
„zbicer"  la  D.  Bojinca).  La  fel,  gesturile  mutului  şi  ritmul,  ca  şi  mişcările 
dansurilor  călusereşti  (mai  ales  „Raţa")  au  profunde  semnificaţii  magico-rituale.  In 
sfârşit,  credinţa  performerilor  şi  a  beneficiarilor  în  eficacitatea  jocului,  în  puterea 
lui  vindecătoare,  „mai  ales  dacă  joacă  peste  cei  pociţi  de  zâne",  în  forţa  lui  de  a 
aduce  sănătate  şi  dragoste  fetelor  care  se  prind  în  joc  lângă  căluşari,  ori  voinicie 
copiilor  luaţi  în  braţe  de  aceştia  (Oltenia),  ori  noroc  gospodăriei  unde  joacă,  ferind 
totodată  vitele  de  boli  (Muscel)  dovedesc  fără  putinţă  de  tăgadă  că  la  origine 
căluşul  a  fost  un  ritual  bine  constituit,  cu  funcţii  precise  în  viaţa  societăţii 
româneşti.  Elementele  de  recuzită  menţionate,  mai  ales  steagul  şi  beţele,  trimit  de 
asemenea  către  o  posibilă  interpretare  a  căluşului  ca  un  rit  cu  arme,  asemănător 
unor  manifestări  cunoscute  multor  popoare  europene,  iar  sabia  roşie  a  mutului, 
folosită  adesea  drept  phallus,  ca  şi  gestica  din  dansul  „Raţa"  adaugă  ritului  sensuri 
fertilizatoare  şi  de  fecunditate. 

Evident,  nu  toate  aceste  trăsături  apar  în  toate  manifestările  concrete  ale 
obiceiului.  Pe  scara  timpului  se  observă  un  firesc  proces  de  desacralizare  şi 
deritualizare  a  manifestării  care  dobândeşte,  în  schimb,  valenţe  spectaculare 
deosebite.  De  altfel  chiar  unele  atestări  mai  vechi  accentuează  asupra  naturii 
spectaculare  a  manifestării,  care  stârneşte  admiraţia  spectatorilor  la  încoronarea,  la 
19  octombrie  1599,  a  lui  Sigismund  Bathory,  în  cinstea  căruia  oferă  un  amplu 
spectacol  un  ansamblu  de  100  de  căluşari  din  Muntenia.  De  la  gestica  rituală  a 
mutului  s-a  trecut  la  pantomimă  şi,  mai  recent,  la  mici  spectacole  de  teatru 
improvizat,  dintre  care  cel  mai  cunoscut  este  „Războiul",  mai  ales  în  Dolj  şi  Ilfov 


(cf.  Gh.  Vrabie). 

în  ultimele  3-4  decenii  se  constată,  pe  de  o  parte,  o  îngustare  a  ariei  în  care 
căluşul  se  mai  practică  sub  formă  de  obicei,  ca  rit  de  apărare  şi  de  vindecare,  cu 
evidenta  slăbire  sau  chiar  pierdere  a  vechilor  motivaţii  şi  funcţii,  iar  pe  de  altă  parte 
-  o  răspândire  extrem  de  largă  a  dansului,  aflat  acum  aproape  obligatoriu  în 
repertoriul  formaţiilor  profesioniste  si  chiar  amatoare  din  toate  zonele  ţării. 

O  cercetare  de  teren  din  1958  constata  că  în  Oltenia,  cunoscută  vatră  a 
obiceiului,  acesta  şi-a  pierdut  rostul  de  altădată,  că  vechile  sensuri  magice,  de 
iniţiere,  fertilitate  şi  fecunditate  erau  cu  totul  uitate,  ceea  ce  a  atras  după  sine 
mutaţii  în  însăşi  desfăşurarea  manifestării.  „Cât  de  departe  au  ajuns  schimbarea  de 
funcţie  şi  dezagregarea  vechiului  conţinut  se  vede  din  câteva  aspecte  formale:  nu 
s-au  respectat  cifrele  fatidice  în  alcătuirea  cetei,  unii  căluşari  au  lipsit  zile  întregi  de 
la  joc,  fiind  duşi  la  lucru  şi  nerevenind  decât  după  ce  si-au  terminat  treaba;  nici 
sătenii  şi  nici  căluşarii  nu  mai  respectau  zilele  oprite,  nemaifiind  stăpâniţi  de  teama 
că  încălcarea  interdicţiei  le-ar  putea  aduce  nenorociri,  nu  se  mai  practica  obiceiul 
in  toate  zilele  îndătinate  si  nu  toată  lumea  primea  căluşul  etc."49. 

Evident  mutaţiile  petrecute  în  funcţionalitatea  ritului  au  determinat 
schimbări  esenţiale  în  însăşi  desfăşurarea  lui;  golit  de  implicaţiile  mitico-magice 
originare  ritul  s-a  desacralizat,  devenind  un  simplu  spectacol.  Ca  manifestare 
spectaculară,  din  vechile  elemente  ale  ritului  s-au  păstrat  şi  au  fost  exacerbate 
acelea  care  convin  noii  lui  condiţii:  frenezia  dansului  devenind  virtuozitate, 
gesturile  rituale  au  devenit  surse  de  comic  gras,  adesea  obscen.  Sacrul  trece  în 
profan,  ritualul  în  spectaculos,  magicul  în  artistic.50 

Mutaţiile  ce  au  loc  în  planul  actului  folcloric  se  repercutează  în  chip  firesc 
asupra  faptului  folcloric.  Poezia  însăşi  va  consemna  asemenea  transformări.  Numai 
prin  treptata  ştergere  a  funcţiilor  rituale,  magice  se  poate  explica  evoluţia 
pluguşorului,  de  la  formele  arhaice,  descriptive,  din  variantele  ardeleneşti,  la 
formele  epice  şi  hiperbolice  moldo-muntene,  mergând  astăzi  spre  variante  în  care 
lirismul  şi  umorul  tind  să  înlocuiască  definitiv  elementele  de  „mic  tratat  de 
agrotehnică  ce  îi  erau  specifice.  Implicarea  contextului  funcţional  în  structura  şi 
substanţa  faptului  folcloric  explică  perfect  mutaţiile  survenite  la  nivelul  acestuia. 
Referindu-se  la  variantele  de  pluguşor  din  Moldova  şi  Muntenia  în  care  „descrierea 
muncii  capătă  un  caracter  idilic  şi  depăşeşte  de  multe  ori  planul  real,  recurgând  la 
hiperbolă  şi  elemente  fabuloase",  P.  Ruxăndoiu  consideră  că  „această  situaţie  a  fost 
determinată  probabil  de  faptul  că  în  zona  moldo -munteană  poezia  pluguşorului  a 
rămas  legată  de  desfăşurarea  obiceiului  respectiv,  evoluţia  obiceiului  de  la  formele 
simple  de  rit  magic  la  formele  mai  complexe,  cu  caracter  de  spectacol,  a  determinat 
şi  evoluţia  poeziei  de  la  descrierea  simplă  la  prezentarea  idilică  şi  fabuloasă  a 
realităţii".51 

La  aceasta  ar  trebui  adăugată  observaţia  că  „obiceiurile  de  Anul  Nou  trebuie 


considerate  şi  prin  prisma  schimbărilor  ce  au  avut  loc  în  cursul  timpului  în  ceea  ce 
priveşte  data  le  care  a  fost  sărbătorit  acesta.  [...]  Caracterul  agrar  al  elementelor  ce 
alcătuiesc  structura  obiceiului  pluguşorului  şi  care,  la  rândul  lor,  îi  conferă  acestuia 
un  caracter  prin  excelenţă  agrar,  ne  apare  astfel  mai  justificat  dacă  le  aşezăm  în 
contextul  vechii  sărbători  care  coincidea  cu  inaugurarea,  an  de  an,  a  muncilor 
câmpului".52 

Variante  mai  recente  ale  poeziei  pluguşorului  dovedesc  fără  putinţă  de 
tăgadă  cum  uitarea  sensurilor  rituale,  practicarea  obiceiului  ca  element  de  spectacol 
şi  de  bună  dispoziţie,  eventuala  apariţie  a  unor  noi  funcţii,  au  atras  modificări  de 
substanţă  în  textul  poetic,  pentru  care  numai  practicarea  la  momentul  îndătinat, 
persistenţa  unor  elemente  de  recuzită  şi  a  unor  forme  poetice  fac  posibilă  clasarea 
lui  între  textele  de  pluguşor: 


Aho,  Ahooo! 

La  mulţi  ani,  boieri,  cu  bine! 
Bine  seara  n-o-nserat, 


Noi  cu  plugul  ne-am  luat 
C-aşa-i  în  lume  lăsat 


Ia  mai  roagă  mai  flăcăi 

Şi  la  stânga  trei  bătăi 

Tot  mai  îndemnaţi  măi,  hăi,  băi! 

D-ta  gospodină  de  casă, 

Ia  poftim  pân'la  fereastră 

Şi  nu  sta  aşa  mâhnită 

Că  ţi-e  fata  urâtă. 

Şi  nu  vin  peţitori  în  casă 

Să  se  aşeze  la  masă... 


Complicata  problemă  a  raporturilor  textului  folcloric  cu  ritul  (ceremonialul, 
obiceiul)  poate  fi  privită  nu  numai  din  perspectiva  determinării  lor  funcţionale,  ci  şi 
din  aceea  a  poziţiei  poeziei  faţă  de  actul  folcloric,  a  locului  acesteia  în  desfăşurarea 
lui,  a  relationării  celor  două  realităţi. 

Câteva  exemple  concrete  vor  evidenţia  un  număr  de  posibilităţi  în  acest  sens, 
cu  certitudinea  că  exemplele  nu  au  un  caracter  strict  particular,  ci  pot  fi 
generalizate  pe  ansamblul  fenomenelor  ţinând  de  poezia  ceremonială.  Tehnic 
operaţia  constă  în  reconstituirea,  din  descrierile  concrete  ale  diferitelor  rituri  a  unui 
„scenariu"  virtual,  care  să  reţină  datele  esenţiale,  definitorii  ale  manifestării  la  care 
se  raportează  textul  poetic. 

în  cele  ce  urmează  ne  vom  ocupa  de  poezia  Caloianului,  nesupusă  până 
acum  unei  investigaţii  mai  amănunţite,  ci  doar  consemnată,  cercetările  mai  vechi  şi 
mai  noi  ocupându-se  mai  mult  de  descrierea  practicii  respective,  de  încercarea  de 

a-i  găsi  originea,  eventualele  filiaţii,  etimologia  cuvântului  care  o  denumeşte. 

Fără  a  se  înscrie  între  acele  manifestări  a  căror  supravieţuire  se  leagă  de 
pierderea  funcţiilor  primordiale  şi  de  trecerea  lor  în  spectaculos,  Caloianul  şi 
Paparudele  se  disting  ca  două  obiceiuri  de  mare  vechime  şi  de  un  remarcabil 
conservatorism  -  cât  timp  s-au  păstrat  -  atât  în  privinţa  actelor  magice  care  le 
compun,  cât  şi  sub  aspectul  poeziei  care  le  însoţeşte.  Numirea  împreună  a  celor 
două  obiceiuri  este  firească,  ele  practicându-se  în  aceleaşi  ocazii  şi  răspunzând 
aceloraşi  funcţii  -  provocarea  prin  mijloace  magice  a  ploii  în  condiţiile  de  secetă, 
prevenirea  efectelor  dăunătoare  ale  secetei  etc.  Ele  însă  nu  se  confundă,  Paparudele 
presupunând  efectuarea  unui  singur  gest  magic  -  stropirea  cu  apă  a  tinerelor  fete 
îmbrăcate  în  frunze  şi  crengi  verzi  -  şi  un  text  nedivers,  monotipic,  faţă  de  Caloian 
care  are  un  „scenariu"  ritual  mai  amplii  şi  prezintă  câteva  tipuri  de  variante  de  texte 
poetice  bine  diferenţiate. 

Practici  asemănătoare  Caloianului  sunt  cunoscute  diverselor  popoare,  deşi 
funcţional  ele  nu  se  identifică.  S-ar  părea  că  toate  au  la  origine  un  străvechi  rit 
legat  direct  de  agricultură,  închinat  zeului  vegetaţiei  şi  practicat  la  anul  nou  de 
primăvară,  pe  ideea  sacrificiului  unei  vieţi  pentru  a  se  naşte  alta.  Se  porneşte  de  la 


constatarea  că  în  zona  de  cultură  sumeriană  şi  apoi  la  egipteni  s-a  practicat  o 
agricultură  înaintată  şi  se  presupune  că  aceasta  a  fost  transmisă  si  altor  popoare, 
împreună  cu  toate  atributele  ei,  inclusiv  riturile.54 

Obiceiul  Caloianului,  aşa  cum  se  practica  el  la  români,  cunoaşte  numeroase 
atestări  şi  descrieri,  ca  cele  datorate  lui  G.  Săulescu,  T.  T.  Burada,  C.  D. 
Gheorghiu,  alături  de  mai  amplele  referiri  prezente  la  S.  FI.  Marian,  I.  A.  Candrea 
şi  alţii,.55 

Recompunând  din  aceste  descrieri  desfăşurarea  obiceiului,  dincolo  de  unele 
mici  diferenţe  regionale  -  aria  răspândirii  sale  acoperind  Moldova,  Dobrogea, 
Muntenia,  Oltenia  -  se  poate  stabili  structura  secvenţială  a  ritului.  Desfăşurarea 
acestuia  este  încadrată  de  două  momente  prezente  în  cadrul  mai  tuturor 
obiceiurilor:  A.  constituirea  cetei,  aici  gruparea  celor  care  urmează  să  execute 
ceremonialul,  şi  B.  masa  finală  cu  caracter  festiv,  care  încheie  ceremonialul. 

Grupul  executanţilor  Caloianului  este  deschis,  neezoteric,  singura  condiţie 
cerută  fiind  aceea  a  purităţii.  Aceasta  constituie  şi  cea  dinţii  marcă  a  ritului,  a  ieşirii 
din  cotidian,  deşi  în  atestările  mai  noi  ea  tinde  să  se  şteargă,  pentru  că  la 
desfăşurarea  lui  iau  parte  „în  unele  locuri  chiar  neveste"  (Cf.  Burada).  Nelimitat  ca 
număr,  fără  a  fi  însă  excesiv  de  mare,  grupul  executanţilor  este  în  orice  caz  restrâns 
în  raport  cu  colectivitatea  în  folosul  căreia  -  în  totalitate  -  este  practicat,  întreaga 
colectivitate  este  interesată  în  buna  desfăşurare  a  acestuia  (poate  că  în  acest  sens 
trebuie  interpretată  informaţia  în  legătură  cu  participarea  „nevestelor"  la  rit, 
amintită  mai  sus)  şi  contribuie  prin  toate  mijloacele  la  impunerea  respectării 
tradiţiei,  ca  o  condiţie  a  eficacităţii  şi  ca  o  dovadă  a  credinţei  în  această  eficientă  - 
ceea  ce  constituie  a  doua  marcă  a  ritului. 

Caracterul  ritual  al  manifestării  este  demonstrat  şi  de  faptul  că  în  vechime  se 
practica  la  o  dată  fixă,  „în  a  treia  zi  marţi  după  Paşti",  când  au  loc  primele  secvenţe 
ale  ceremonialului,  confecţionarea  şi  îngroparea  păpuşii  de  lut,  şi  „a  treia  zi,  joi, 
(când)  se  strâng  iarăşi  fetele  dis-de-dimineaţă  şi  se  duc  la  locul  unde  au  îngropat 
caloianul  şi-1  dezgroapă,  apoi  începând  a-1  boci  îl  aduc  în  sat  şi  acolo  îl  rup  în 
bucăţi  şi-1  aruncă  prin  fântâni  sau  prin  bălţi;  dacă  se  află  însă  vreun  râu  în  apropiere 
îl  pun  în  sicriu  şi-i  dau  drumul  pe  apă"  (Burada). 

Repartiţia  actelor  în  cele  două  zile  era,  cum  se  vede,  riguroasă,  dar  pe 
parcurs  a  avut  loc  o  contopire  a  momentelor,  pe  de  o  parte,  iar  pe  de  alta  obiceiul  a 
început  să  fie  practicat  ori  de  câte  ori  va  fi  fost  nevoie.  Burada,  care  observase  la 
timpul  său  fenomenal,  era  de  părere  că  este  vorba  de  două  forme  deosebite  ale 
obiceiului,  cel  puţin  din  punctul  de  vedere  al  poeziei  care  îl  însoţeşte. 

Condiţia  de  puritate  a  executantelor  (fetiţe  de  10-12  ani),  grija  pentru 
respectarea  tradiţiei,  caracterul  conservator,  repetabilitatea  la  date  fixe  sunt 
elemente  care  probează  caracterul  ritual  al  manifestării  în  discuţie. 

Ritul  ca  atare  are  o  structură  trisecvenţială,  primele  două  secvenţe 


desfaşurându-se  într-un  singur  moment  (ti),  a  treia  independentă,  în  alt  moment 
(t2).  ' 

Prima  secvenţă  (I)  este  consacrată  confecţionării  obiectului  ritual  a  cărui 
descriere  nu  "diferă  esenţial  de  la  autor  la  autor:  „o  statuie  de  argilă  sau  lut  galben, 
mare  ca  de  o  palmă,  pe  care  o  numesc  Calian"  (Săulescu);  „(se  plăzmuieşte)  din  lut 
un  chip  de  om  mic,  ca  de  o  palmă  de  lung,  cu  mîinile  puse  pe  piept;  acest  chip  de 
om,  acest  idol  se  numeşte  Caloian,  Calian,  Scaloian"  (Burada).  Ca  diferenţe 
regionale  ar  fi  de  reţinut  faptul  că  în  unele  sate  „se  fac  două  chipuri  mititele  de 
pământ,  unul  bărbătesc  şi  altul  femeiesc.  Una  din  păpuşi  înfăţişează  pe  mama  ploii, 
iar  cealaltă  pe  tatăl  soarelui"  (Marian,  Candrea)  -  mai  cu  seamă  în  Oltenia  -  şi  că 
„în  unele  locuri  se  face  şi  o  Caloiţă,  care  are  chip  de  femeie"  (Burada)  -  mai  cu 
seamă  în  Dobrogea,  cum  demonstrează  şi  textele  în  care  apare  cuvântul. 

După  confecţionare,  obiectul  ritual  este  împodobit,  aşezat  în  sicriu,  i  se  pun 
luminări  etc,  toate  aceste  pregătind  a  doua  secvenţă:  II  -  ceremonialul 
înmormântării  obiectului  ritual  sau  înmormântarea  fictivă  care  reface  in  parvo  şi  în 
elementele  esenţiale  ceremonialul  înmormântării  „dalbului  de  pribeag".  Deşi 
execută  de  copii  această  ceremonie  nu  are  caracter  parodic  şi  nu  este  nici  un  joc  de 
copii,  cum  ar  putea  părea  la  prima  vedere,  numeroase  elemente  demonstrând 
sorgintea  şi  funcţia  rituală  a  manifestării,  cum  am  arătat  mai  sus. 

Deosebirea  pe  care  CI.  Levi-Strauss  o  face  între  joc  şi  rit  vine  în  sprijinul 
afirmaţiei  noastre:  „Jocul  apare  ca  disjunctiv;  el  sfârşeşte  prin  a  crea  o  distanţă 
diferenţială  între  jucători  individuali  sau  intre  tabere  pe  care  la  început  nu  le 
desemna  ca  inegale.  Totuşi  la  sfârşitul  partidei  ei  se  vor  împărţi  în  câştigători  şi 
învinşi,  în  mod  simetric  şi  invers,  ritualul  este  conjunctiv,  căci  el  instituie  o  uniune 
(s-ar  putea  spune  aici  o  comuniune)  sau,  în  orice  caz,  o  relaţie  organică  între  două 
grupuri  (care,  la  limită,  se  confundă  unul  cu  personajul  oficiantului,  celălalt  cu 
colectivitatea  credincioşilor)  şi  care  la  început  erau  despărţite.  [...]  In  cazul 
ritualului...  între  profan  şi  sacru,  credincioşi  şi  oficiant,  morţi  şi  vii,  iniţiaţi  şi 
neiniţiaţi  etc.  se  stabileşte  o  asimetrie  preconcepută  şi  postulată,  şi  «jocul»  constă 
în  a  face  ca  toţi  participanţii  să  treacă  de  partea  partidei  câştigătoare,  cu  ajutorul 
evenimentelor  a  căror  natură  şi  ordonare  au  un  caracter  cu  adevărat  structural".56 

In  împrejurarea  de  faţă,  cei  mari,  colectivitatea  întreagă  era  interesată  în 
desfăşurarea  normală,  sobră,  ca  în  realitate,  a  ceremonialului,  ca  şi  cum  ar  fi  fost 
vorba  de  înmormântarea  reală  a  unui  ins  al  acestei  colectivităţi,  a  unui  om.  Se 
citează  adesea  în  sprijin  două  mărturii:  una  priveşte  rolul  coercitiv  al  celor  mari, 
impunerea  de  către  aceştia,  celor  mici,  să  trăiască  autentic  momentul;  astfel  o  fostă 
practicantă  a  obiceiului  îşi  aminteşte  că  mama  sa  o  bătea  pentru  ca  să  plângă  cu 
adevărat;  în  celălalt  caz  este  vorba  doar  de  simularea  autenticităţii  trăirii  (fetele  îşi 
dădeau  cu  ceapă  pe  la  ochi  pentru  ca  să  le  curgă  lacrimi  „d-adevăratelea"), 
reflectând,  desigur,  două  atitudini,  în  timp,  faţă  de  eveniment. 


Se  poate  spune  că  această  a  Il-a  secvenţă  constituie  un  rit  în  rit,  ceremonialul 
înmormântării  caloianului  reţinând  din  ceremonialul  uman  gătirea  mortului, 
cortegiul  funebru,  slujba  religioasă,  pomana  mortului. 

„Petrecerea  mortului"  este  însoţită  de  un  prim  text  literar  (Txl)  -  bocetul  cu 
care  grupul  „oficianţilor"  conduce  caloianul  spre  locul  de  înmormântare. 

Secvenţa  a  IlI-a  are  loc  într-un  alt  moment  (t2),  a  treia  zi  de  la  înhumare, 
când  obiectul  ritual  este  dezgropat,  adus  în  sat,  aruncat  în  bucăţi  prin  fântâni, 
lacuri,  bălţi  sau  este  lăsat  să  plutească  pe  un  râu.  De  observat  predilecţia  pentru 
elementele  acvatice,  impuse  de  magia  prin  similitudine  pe  care  se  bazează  ritul. 
Secvenţa  a  IlI-a  conţine  astfel  tocmai  actul  magic  provocator  de  ploaie. 
Semnificativă  în  acest  sens  este  relatarea  privind  confecţionarea  unui  sul  de  lemn 
îmbrăcat  femeieşte  şi  legat  de  cumpăna  fântânii,  urmată  de  scoaterea  a  „nouă  găleţi 
de  apă  (care)  se  toarnă  pe  pământ  sau  pe  câte  una  dintre  fete"  (Candrea)  -  s-ar 
părea  o  contaminare  cu  paparudele. 

Şi  această  a  IlI-a  secvenţă  este  însoţită  de  un  text  care  se  identifică  cu 

invocaţia  de  ploaie  binecunoscută. 

Cele  trei  secvenţe  ale  ritului  (I  -  confecţionarea  obiectului  ritual;  II  - 
ceremonialul  înmormântării;  III  -  actul  magic  provocator  de  ploaie)  se  încheie 
printr-o  masă  festivă,  o  petrecere  colectivă  la  care  luau  parte  în  formele 
tradiţionale,  toţi  sătenii,  bărbaţii  nelucrând  în  unele  locuri  decât  până  la  amiază. 

Marcă  a  încheierii  ceremonialului  şi  totodată,  punte  de  trecere  spre  cotidian, 
de  reintegrare  în  „profan",  masa  finală  în  soţeşte  majoritatea  obiceiurilor,  fie  că 
este  vorba  de  cele  legate  de  momentele  mai  însemnate  ale  vieţii  omului  -  naştere, 
căsătorie,  moarte  -,  ori  mde  cele  calendaristice  -  colindat,  cununa  de  seceriş  etc. 

Trebuie  observat  că  în  formele  mai  noi  a  avut  loc  o  contragere,  secvenţele  II 
si  III  contopindu-se,  întregul  rit  având  loc  într-un  singur  moment  (t),  ceea  ce  a  avut 
drept  consecinţă  în  planul  poeziei  renunţarea  la  Txl  (bocetul)  si  păstrarea  si 
extinderea  Tx2  (invocaţia).  Bazându-se  tocmai  pe  această  repartiţie  a  textelor 
Burada  credea,  cum  s-a  amintit  mai  înainte,  că  ar  fi  vorba  de  două  tipuri  de  caloian 
-  unul  practicat  la  date  fixe,  urmând  structura  tri- secvenţială  descrisă  mai  sus,  altul 
ocazional,  făcut  „în  zilele  când  nu  plouă  mai  multe  săptămâni  şi  e  zăduf  şi  secetă 
mare  de  crapă  pământul,  cu  deosebirea  că,  ducându-1  la  groapă,  fetele  spun  atunci 
versurile  următoare..."  (şi  se  citează  Tx2,  invocaţia). 

Este  de  reţinut  din  această  împrejurare  interdependenţa  obicei-text,  evoluţia 
celui  dintâi,  sau  doar  schimbarea  sa,  atrăgând  după  sine  modificări  în  poezia  care  îl 
însoţeşte. 

Textele  de  caloian,  nu  foarte  numeroase,  dar  destul  de  diverse,  pot  fi  grupate 
în  două  categorii  in  raport  cu  momentul  interpretării  lor,  de  aici  decurgând  o 
anume  funcţie  a  poeziei,  cu  repercusiuni  asupra  conţinutului  mesajului  poetic  şi 
asupra  structurii  sale. 


Primul  tip  (Txl)  a  fost  asimilat  de  mai  toţi  cercetătorii  unui  bocet  în  care, 
după  invocaţia  iniţială,  prezentă  la  toate  textele,  se  dă  glas  durerii  provocate  de 
pierderea  caloianului,  văzut  ca  o  fiinţă  dragă,  un  copil  căutat  „cu  inima  amară"  şi 
cu  „inima  arsă"  de  mama  sa. 
lene,  lene,  Caloiene, 
Mă-ta  te  cată 
Prin  pădurea  rară 
Cu  inima  amară; 
Prin  pădurea  deasă 
Cu  inima  arsă 
Şi  mi  te  plânge 
Cu  lacrimi  de  sânge, 
lene,  lene,  Caloiene. 
(Burada,Candrea.  Marian.) 

Scaloian,  Scaloian, 
Trupuşor  de  dician, 
Scaloiţă,  Scaloiţă, 
Trupuşor  de  cuconiţă, 
Mă-ta  mi  te-a  cătat, 
Te-a  cătat,  te-a  întrebat, 
Prin  pădurea  rară 
Cu  inima  amară; 
Prin  pădurea  deasă 
Cu  inima  arsă 
(Burada,  Marian.) 

Tipul  al  doilea  (Tx2),  mai  bine  cunoscut,  reţine  invocaţia  către  caloian,  care 
este  rugat  să  meargă  „în  cer  la  Dumnezeu  sau  să  acţioneze  el  însuşi  pentru  a 
desfereca  ploile  dorite  şi  dătătoare  de  belşug. 

Caloiene,  lene, 
Du-te-n  cer  şi  cere, 
Să  deschidă  porţile, 
Să  sloboade  ploile, 
Să  curgă  ca  gârlele, 
Zilele  şi  nopţile 
Ca  să  crească  grânele! 

(Burada,  Marian,Teodorescu) 


Caloiene,  lene, 
Du-te-n  cer  la  Dumnezeu 
Ca  să  plouă  tot  mereu, 
Zilele  şi  nopţile, 
Să  dea  drumul  roadelor, 
Roadelor,  noroadelor, 
Ca  să  fie  îmbelşugată 
Ţara  toată,  lumea  toată! 
(Marian,  Teodorescu) 

Alături  de  acestea  există  un  al  treilea  tip  (Tx3),  intermediar  sau  de  tranziţie, 
în  care  elementele  de  bocet  se  leagă  cu  cele  de  invocaţie  şi  în  care,  mai  ales,  se 
păstrează  unele  referiri  la  ritul  respectiv,  urme  ale  poeziei  descriptive  care  va  fi 
însoţit  cândva  practica,  cum  se  vede  din  versurile  subliniate. 

lene,  Scaloiene, 
Tinerel  te-am  îngropat, 
De  pomană  că  ţi-am  dat 
Apă  multă  şi  vin  mult, 
Să  dea  drumul  ca  un  sfânt, 

Apă  multă  să  ne  ude 
Să  se  facă  poame  multe. 
Caloiene,  lene, 
Cum  ne  curg  lacrimile 
Să  curgă  şi  ploile 
Zilele  şi  nopţile 
Să  umple  şanţurile, 
Să  crească  legumele 
Şi  toate  ierburile". 
(Teodorescu,  Candrea,  Marian)  (idem) 

Bazându-ne  chiar  şi  numai  pe  aceste  texte  s-ar  fi  putut  admite  că,  în  formele 
sale  tradiţionale,  străvechi,  poezia  caloianului  a  avut  un  pronunţat  caracter 
descriptiv,  demonstrat,  de  altfel,  pentru  manifestările  poetice  legate  de  muncile  de 
peste  an  -  pluguşor,  cântece  de  seceriş,  colinde  şi  altele. 

Caracterul  descriptiv  al  poeziei  caloianului  este  confirmat,  dincolo  de 
versurile  relicvă  semnalate  mai  sus,  de  o  variantă  din  Dobrogea,  culeasă  de  la 
ţăranca  Pascariu  Măria  de  39  de  ani,  din  comuna  Oltina,  în  1968. 


Scaloiţă,  iţă, 
Trup  de  coconiţă 
Te  cată  mă-ta  pe  devale 
C-un  braţ  de  tavale. 

Scaloiţă,  iţă, 

Trup  de  coconiţă 

Te  cata  mă-ta  prin  vâlcele 

C-un  şir  de  mărgele. 

Scaloene,  ene, 

Trup  de  cocoene 

Te  cată  mă-ta  prin  curnic 

C-o  frântură  de  covrig. 

Scaloiţă,  ită, 

Trup  de  coconiţă 

Te  cată  mă-ta  prin  pădurea  rară 

Cu  inima  amară 

Scaloiţă,  ită, 

Trup  de  coconiţă, 

Te  cată  mă-ta  prin  pădurea  deasă 

Cu  inima  arsă. 

Scaloiţă,  ită, 

Trup  de  coconiţă, 

Te  cată  mă-ta  prin  grădină 

Cu  inima  plină. 

Scaloiţă,  ită, 

Trup  de  coconiţă, 

Te  cată  mă-ta  prin  grădină 

Cu  o  tavă  de  faină. 

Scaloiţă,  iţă, 

Trup  de  coconiţă, 

Te  cată  mă-ta  prin  bătătură 

Cu  o  lingură  de  untură. 
Scaloiţă,  ită, 
Trup  de  coconiţă, 
Te  cată  mă-ta  prin  casă 
Cu  o  lingură  arsă. 
Scaloiţă,  ită, 


Trup  de  coconiţă, 

Te  cată  mă-ta  după  cuier 

Cu  o  lingură  de  chicher. 

Scaloită,  ită 

Trup  de  scaloiţă, 

Te  cată  mă-ta  la  fântâna  mare 

Cu  o  lingură  de  sare. 

Şi  cu  o  lumânare. 
Scaloită,  ită, 

5       7        5  7 

Trup  de  coconiţă, 
Te-am  căutat  şi  te-am  găsit 
Şi  cu  lacrimi  te-am  jelit. 
Scaloită,  ită, 
Trup  de  coconiţă, 
Noi  că  te-om  lua 
La  baltă  te-om  ducea 
Şi  pe  apă  că  te-om  da. 
Scaloită,  ită, 

5       7        5  7 

Trup  de  coconiţă, 
Şi  pe  drum  cât  om  mai  merge 
Cântec  ţi-om  cânta, 
Lumânări  ţi-om  aprindea 
Şi  cu  lacrimi  te-om  plângea. 
Noi  pe  apă  mi  te-om  da, 
Tu  te-ntoarnă  pe  uscat, 
Fă  să  cadă  ploaie  bună, 
Sănătate  de  la  lună 
Şi  ne-ntoamă  ploile 
Ca  să  ude  joile 
De  joi  şi  până  apoi 
Fă  să  cadă  numai  ploi 
Pământul  să  înflorească 
Holdele  să  înrodească. 

(inf.  Pascariu  Măria,  39  ani) 

Neîndoielnic  autentică,  varianta  de  mai  sus  întrece  ca  întindere  tot  ce  s-a 
publicat  până  acum  în  materie  de  caloian,  fiind  de  fapt  o  sinteză  sui-generis  a  celor 
trei  tipuri  identificate  de  noi  anterior. 

Prima  parte  reproduce  tipul  bocet  (Txl)  conţinând  versuri  prezente  şi  în 


variantele  anterior  culese  („Scaloiţă,  iţă  /  Trup  de  coconiţă,  /  Te  cată  mă-ta  prin 
pădurea  deasă  /  Cu  inima  arsă."),  pe  modelul  cărora  se  improvizează  nu  mai  puţin 
de  opt  situaţii:  ...prin  vâlcele  /  C-un  şir  de  mărgele;  ...prin  curnic  /  C-o  frântură  de 
covrig;  ...prin  grădină  /  Cu  inima  plină;  ...prin  grădină  /  Cu  o  tavă  de  făină;  ...prin 
bătătură  /  C-o  lingură  de  untură;  ...după  casă  /  C-o  lingură  arsă;  ...după  cuier  /  C-o 
lingură  de  chicher;  ...la  fântâna  mare  /  C-o  lingură  de  sare  /  Şi  c-o  lumânare." 

Unele  dintre  aceste  versuri  ar  părea  simplu  joc  gratuit,  rezultat  din  uşurinţă 
de  a  comuta  în  structura  de  paralelisme  indicaţia  de  loc  din  primul  termen  (prin...) 
şi  starea  ori  obiectul  în  al  doilea  termen  (cu  inima  arsă,  cu-o  lingură  de  făină  etc). 
Dar  la  o  privire  mai  atentă  se  poate  constata  că  alegerea  termenilor  comutabili  ai 
paralelismului  nu  este  nici  pe  departe  întâmplătoare.  Elementele  primului  termen 
alcătuiesc  o  serie  ce  merge  într-o  gradaţie  descrescătoare,  restrângând  mereu  aria 
{vâlcele-colnic-pădure-grădină-bătătură-casă)  până  la  focusul  care  este  fântâna 
mare.  Al  doilea  termen  grupează  o  serie  în  jurul  stării  afective  (cu  inima  arsă, 
amară,  plină  (!!),  iar  altă  serie  o  leagă  de  preparativele  de  îngropare  -  gătirea 
„mortului"  (şir  de  mărgele),  pomana  (covrig,  faină,  untură,  lingură  arsă,  chicher, 
sare),  obiecte  rituale  (lumânare). 

Cuplarea,  în  strofa  finală  a  primei  părţi  a  variantei  noastre,  a  două  cuvinte 
cheie  aparţinând  unor  serii  diferite  -  elementul  fertilizator,  apa  din  fântâna  mare  şi 
obiectul  ritual  din  ceremonialul  de  înmormântare  lumânarea  -  măreşte  forţa  de 
sugestie  a  textului,  întăreşte  presupunerea  că  nu  este  vorba  de  o  improvizaţie 
facilitată  de  structura  de  paralelisme  (în  ciuda  unor  versuri  aberante),  cu  atât  mai 
mult  cu  cât  modelul  este  identificabil  şi  în  alte  texte,  aparţinând  altor  categorii 
folclorice.  Ne  gândim  de  pildă,  la  motivul  căutării  miresei,  din  oraţia  de  colăcărie, 
în  care  perechile:  „munţii  cu  brazii  /  cerul  cu  stelele  /  vâlcele  cu  viorelele  / 
dealurile  cu  podgoriile"  etc.  converg  către  perechea  finală:  „satul  cu  fetele". 

Motivul  căutării  caloianului  se  încheie  cu  două  versuri  constatatoare: 
„Te-am  căutat  şi  te-am  găsit  /  Şi  cu  lacrimi  te-am  jelit",  care  fac  trecerea  spre 
partea  mediană  a  textului,  dominant  descriptivă,  reţinând  elementele  fundamentale 
ale  ritului:  aducerea  obiectului  ritual  din  locul  îngropării,  bocirea  „cu  lacrimi", 
cortegiul  cu  lumânări  aprinse,  aruncatul  pe  apă,  care  revine  ca  gest  magic,  esenţial 
al  ritului: 

Scaloită,  ită 

Trup  de  coconiţă, 
Noi  că  te-am  lua, 
La  baltă  te-om  ducea 


Şi  pe  apă  te-om  da 


Şi  pe  drum  cât  om  mai  merge 

Cântec  ţi-om  cânta, 

Noi  că  te,am  lua, 

Lumânări  ţi-om  aprindea 

Şi  cu  lacrimi  te-om  plângea 

Noi  pe  apă  te-om  da. 

După  cum  se  vede  versurile  reproduc,  în  esenţă,  secvenţele  II  şi  III  ale 
obiceiului,  fără  nici  o  menţiune  asupra  secveniţei  I  -  confecţionarea  obiectului 
ritual. 

In  ultima  parte  a  poemului  este  prezentă  invocaţia  de  ploaie,  într-o  formulare 
mai  puţin  comună: 


Noi  pe  apă  mi  te-om  da, 

Tu  te-ntoarnă  pe  uscat, 

Fă  să  cadă  ploaie  bună, 
Sănătate  de  la  lună 
Şi  ne-ntoarnă  ploile 


Ca  să  ude  j oile, 

De  joi  până  mai  apoi 

Fă  să  cadă  numai  ploi, 
Pământul  să  înflorească, 
Holdele  să  înrodească! 


Constatarea  caracterului  descriptiv  al  părţii  mediane  a  variantei  noastre 
impune  o  discuţie  privitoare  la  relaţia  rit  -  poezie.  Unii  etnologi  sunt  de  părere  că 
raportul  celor  două  elemente  nu  este  de  identitate,  că  nu  poate  fi  vorba  de  o 
suprapunere  a  poeziei  pe  întreaga  desfăşurare  a  ritului,  de  o  reconstituire  fidelă  a 
acestuia  în  planul  poeziei.  Ca  fapt  artistic  poemul  procedează  la  o  selecţie  a 
elementelor  realităţii  -  fie  aceasta  o  realitate  rituală  -  reţinând  ceea  ce  este  mai 
semnificativ,  fără  obligativitatea  respectării  ordinii,  succesiunii  lor. 

Către  o  concluzie  similară  conduce  şi  abordarea  textului  din  perspectiva 
teoriei  modelelor,  prin  transformarea  relaţiei  particulare  rit-poezie  în  relaţia 
generală  obiect-model  artistic.  Se  afirmă,  aproape  axiomatic,  că  „atunci  când 
obiectul  este  recreat  sub  forma  unui  model  artistic,  avem  de-a  face  cu  structuri 
deliberat  neidentice.  începând  cu  cel  mai  elementar  act  artistic,  cu  reproducerea 
rupestră  a  mamutului  sau  a  bizonului,  o  analogie  incompletă  este  luată  drept  una 
completă;  o  imagine  vădit  inanimată,  incapabilă  de  vreo  mişcare,  este  percepută  ca 
analog  şi  model  al  unui  obiect  animat  şi  capabil  de  mişcare". 

In  cazul  de  faţă,  dacă  structura  obiectului  (ritul)  este  cea  pe  care  am  văzut-o, 


structura  modelului  (poezia)  prezintă  neasemănări  izbitoare  cu  cea  a  obiectului: 
este  ignorată  secvenţa  I  -  confecţionarea  obiectului  ritual  şi,  parţial,  secvenţa  II, 
sugerată  doar,  iar  din  secvenţa  III  -  esenţială  de  fapt  -  se  reţin  exclusiv  elementele 
definitorii. 

Se  înţelege  că  această  constatare  nu  poate  fi  generalizată  la  întreaga  poezie 
rituală.  Ea  reprezintă  un  caz,  o  posibilitate  doar,  pe  care  o  transcriem  astfel:  poezia 
apare  intr-un  moment  bine  definit  al  ritualului,  şi  numai  atunci,  descriindu-l  în 
datele  lui  esenţiale. 

Că,  din  acest  punct  de  vedere,  situaţia  caloianului  nu  este  izolată  şi  nu  se 
constituie  într-o  excepţie  nu  e  greu  de  dovedit  dacă  ne  raportăm,  de  exemplu,  la 
colindele  de  fereastră,  dintre  care  unele  se  comportă  al  fel  vizavi  de  ritual  (obicei, 
aici).  Nu  intrăm  în  detalii  privind  modul  de  desfăşurare  a  colindatului;  fenomenul  a 
fost  studiat  şi  descris  cu  exactitate,  pentru  zone  etno -folclorice  diverse,  de 
cercetători  competenţi59.  Reţinem  doar  că  ceata  de  colindători,  alcătuită,  în  formele 
tradiţionale,  încă  de  la  6  decembrie  pregăteşte  cu  grijă  repertoriul,  uneori  chiar  sub 
oblăduirea  celor  care,  datorită  vârstei  sau  poziţiei,  au  ieşit  din  ceată,  ceea  ce 
conferă  poeziei  colindelor  un  pronunţat  caracter  tradiţional,  chiar  conservator. 

Există  nişte  reguli  de  protocol  care  ţin,  evident,  de  ceremonialitatea 
manifestării  şi  care  sunt  respectate  cu  stricteţe.  Scenariul  obiceiului  presupune 
următoarele  „scene":  intrarea  în  curtea  gospodarului  urmată  de  permisiunea  de  a 
colinda;  la  fereastră  se  rosteşte  o  colindă  de  vestire  a  sărbătorii,  numită,  după  locul 
unde  se  cântă,  colindă  de  fereastră;  colindătorii  sunt  invitaţi  în  casă  unde 
interpretează  1-2  colinde  adecvate  celor  dinăuntru  (de  gospodar,  de  fată  de  măritat, 
de  june  etc);  gazdele  îi  dăruiesc  cu  daruri  tradiţionale  (colaci,carne,  vin  etc). 
Obiceiul  se  desfăşoară  ca  atare  la  toate  casele  din  sat.  Acei  care  din  cine  ştie  ce 
motive  refuză  să  primească  colindătorii  sunt  sancţionaţi  de  colectivitate  (există  un 
mod  direct  de  sancţiune  -  descolindul).  La  terminarea  colindatului,  în  satele  mai 
mici  cu  participarea  întregii  colectivităţi,  iar  în  satele  mai  mari  numai  cu 
participarea  fetelor  şi  flăcăilor,  din  darurile  strânse  se  organizează  o  petrecere 
colectivă. 

Aşa  cum  rezultă  şi  din  succinta  trecere  în  revistă  a  modului  de  desfăşurare  a 
ceremonialului  (am  avut  în  vedere  elementele  comune,  fară  a  lua  în  discuţie 
diferenţele  regionale  normale),  poezia  care  îl  însoţeşte  se  diferenţiază  în  raport  cu 
poziţia  ei  în  interiorul  obiceiului,  ceea  ce  îi  conferă  o  anumită  funcţie,  un  anumit 
mod  de  structurare  şi  chiar  anumite  modalităţi  artistice  de  realizare. 

Se  face  astfel  distincţia  între  colindele  de  fereastră,  pe  de  o  parte,  şi  colindele 
laice  propriu-zise,  pe  de  altă  parte.  Cele  dintâi  au  un  caracter  generalizat,  se  cântă 
la  toate  casele  colindate,  având  o  primordială  funcţie  de  vestire  a  sărbătorii,  de 
creare  a  unei  atmosfere  sărbătoreşti  de  felicitare  a  gazdelor  şi,  implicit,  de  urare  cu 
ocazia  sărbătorilor  (de  Anul  Nou,  la  origine,  de  Crăciun  prin  transfer). 


Funcţia  colindelor  laice  propriu-zise  este,  în  primul  rând,  de  urare;  prin 
mijlocirea  alegoriei  ele  creează  o  imagine  ideală  a  tipului  căruia  îi  sunt  destinate, 
un  model  virtual  proiectat  asupra  insului  real,  mizând  pe  forţa  magică  a  cuvântului. 
In  sprijinul  afirmaţiei  de  mai  înainte  cu  privire  la  existenţa  unui  tip  de  poezie  care 
apare  într-un  anumit  moment  al  desfăşurării  ceremonialului  si  îl  descrie  în  datele 
lui  esenţiale  aducem  în  discuţie  un  colind  de  fereastră: 

5  5 

Ce  te,  gazdo,veseleşti 
Junii  buni 

De  masa-ţi  împodobeşti? 
Peste  masă  grâu  revarsă 
Şi  pe  masă  vadra  rasă; 
De  veţi  fi  voi  junii  buni, 
Junii  buni  colindători, 
Mi-aş  alege  doi  din  voi, 
Doi  din  voi,  cei  dinapoi 
Şi-or  sări  în  cea  grădină, 
In  cea  grădină  în  stupină 
Şi-n  stupină-i  şi-o  fântână, 

în  fântână-i  apă  lină. 
Rupe  un  fir  de  calafir 
Şi-o  steblă  de  busuioc 
Şi-ţi  muia-o  în  fântână 
Şi  veţi  mere  rourând 
Peste  mari  boieri  stropind, 
Mari  boieri  s-or  pomeni 
Şi  pe  voi  v-or  dărui 
C-un  colac  de  grâu  curat, 
Cu  vin  roşu  străcurat. 
Cu  doi  galbeni  româneşti, 
Gazdo,  să  te  veseleşti! 
(Viciu,  Sacadate  —  Sibiu) 

Textul  evidenţiază  o  formulă  de  adresare,  de  stabilire  a  contactului,  cu 
funcţie  conativă,  deci.  Aluzia  la  veselie  nu  este  gratuită  ori  întâmplătoare,  ci  este 
vorba  de  o  veselie  funcţională,  adecvată  momentului  festiv,  sărbătoresc,  de  început 
de  an.  Grâul  care  se  „revarsă"  pe  masă  şi  vadra  „rasă"  întregesc  atmosfera  festivă, 
ceremonială,  prin  aluzia  la  plinătate,  belşug  marcându-se  ieşirea  din  cotidian  şi 


intrarea  într-un  timp  necotidian,  ritual,  care  cere  şi  justifică  actul  colindatului. 
Gazda  care  se  „veseleşte"  este  în  aşteptarea  colindătorilor  -  „junii  buni"  -  reluarea 
în  planul  expresiei  a  epitetului  „buni"  fiind  iarăşi  o  marcă  a  ceremonialităţii 
momentului  şi,  implicit,  a  categoriei. 

Pseudo-dialogul  secvenţei  mediane  -  de  fapt  însuşi  miezul  colindei  -  le 
prezintă  pe  gazdele  din  poem  ca  pe  nişte  adevăraţi  „iniţiatori"  ai  colindătorilor,  ai 
celor  doi  „cei  dinapoi",  în  tehnica  rituală  a  colindatului.  Ei  sunt  invitaţi  printr-o 
formulă  optativ-imperativă  să  intre  în  grădină,  de  acolo  în  stupină,  să  ia  apă  din 
fântână  ascunsă  vederilor  oamenilor,  „apă  lină",  neîncepută,  pură,  singura  capabilă 
să  răspundă  şi  să  îndeplinească  funcţia  magică  -  de  purificare  si  de  rodire  în  acelaşi 
timp  -  pe  care  colinda  o  implică.  Deşteptarea  „marilor  boieri"  -  formulă 
tradiţională  de  adresare  dar  şi,  poate,  un  mod  de  realizare  a  urării  -  deschide  ultima 
secvenţă  a  poemului  care  consemnează,  în  aceeaşi  manieră  descriptivă,  un  alt 
moment  obligatoriu  al  ceremonialului  -  dăruirea  colindătorilor.  Darurilor 
tradiţionale  („colac  de  grâu  curat",  „vin  roşu  străcurat"  în  care  epitetele  curat  şi 
străcurat  pun  din  nou  accentul  pe  ideea  de  puritate)  li  se  adaugă  un  element  tardiv  - 
„galbenii  româneşti"  -  ca  o  dovadă  a  adecvării  textului  la  noi  realităţi  economice. 
Urarea  directă  cuprinsă  în  ultimul  vers  al  poeziei  închide  în  mod  fericit  mesajul, 
dând  acestuia  rotunjimea  firească  prin  convertirea  interogaţiei  retorice  din  primul 
vers  („Ce  te,  gazdo,  veseleşti?")  în  urare  optimistă:  „Gazdă,  să  te  veseleşti  !" 

Pentru  demonstraţia  noastră  interesează  mai  mult  partea  centrală  a  textului 
care  reproduce  cu  fidelitate  însuşi  obiceiul  colindatului,  aşa  cum  se  desfăşura  el  în 
formele  lui  tradiţionale  şi  cum  poate  se  mai  desfăşoară  şi  astăzi  pe  aiurea.  Astfel 
putem  spune  că  textul  colindatului  este  integrat  în  ceremonialul  colindatului  pe 
care  îl  reproduce:  „Practica  obiceiului  colindatului  devine  ea  însăşi  fapt  literar, 
obiect  al  colindei,  iar  elementele  de  ceremonial,  cu  o  anumită  semnificaţie  magică 
în  practica  rituală  străveche,  devin  şi  ele  nişte  imagini  simbolice".60 

Altfel  zis,  un  asemenea  text,  plasat  la  începutul  manifestării,  are  rolul  de  a 
anticipa  desfăşurarea  acesteia  şi  de  a  impune  o  anumită  ordine  a  derulării 
evenimentelor.  Presupunerea  unei  îndepărtate  funcţii  de  iniţiere,  a  unui  rit  de 
iniţiere  conservat  în  textul  literar  nu  ni  se  pare  cu  totul  hazardată. 

Un  alt  aspect  al  relaţiei  text  literar  -  context  ceremonial  este  dezvăluit  de 
analiza  oraţiei  de  conăcărie,  din  cadrul  ceremonialului  nupţial.  Marcând  unul  dintre 
momentele  esenţiale  ale  existenţei  omului  -  căsătoria  -  nunta,  prin  structura  şi 
actele  rituale  pe  care  le  implică,  se  comportă  ca  un  rit  de  trecere.  Structura 
trisecvenţială  a  riturilor  de  trecere  -  perioada  pregătitoare,  trecerea  propriu-zisă, 
integrarea  în  noua  stare  (cf.  A.  van  Gennep)  -  este  uşor  detectabilă  în  ceremonialul 
nunţii,  ale  cărui  acte  se  petrec  toate  în  planul  realităţii,  iar  participarea  „actanţilor" 
-  mirele  şi  mireasa  -  este  conştientă  şi  activă. 

Desprinzând  din  numeroasele  descrieri  ale  obiceiului  doar  elementele  care, 


dincolo  de  diferenţele  regionale,  zonale,  locale,  îl  caracterizează  (cunoştinţa 
tinerilor  în  ocaziile  oferite  de  modul  de  viaţă  tradiţional,  peţitul,  înţelegerea 
părţilor,  logodna,  pregătirile  pentru  nuntă,  nunta  propriu-zisă  cu  mulţimea  de  acte 
si  de  practici  care  lasă  să  se  întrevadă  trecute  funcţii  şi  implicaţii  magice,  masa 
mare,  în  sfârşit,  „calea  primară"  la  o  săptămână  după  eveniment61  se  obţine  un  fel 
de  model  al  ceremonialului,  la  care  vom  raporta  ulterior  textul  literar  al  oraţiei  de 
colăcărie,  tipul  alegoric. 

Adevărat  spectacol  popular  astăzi,  nunta  mai  păstrează,  totuşi,  alături  de 
inevitabile  aglutinări  de  dată  mai  mult  sau  mai  puţin  recentă,  elemente  ale  tradiţiei, 
printre  care  şi  poezia  specifică  ocaziei  -  oraţiile  (de  iertăciune,  a  schimburilor,  de 
colăcărie,  la  masa  mare)  şi  cântecele  ceremoniale  (al  miresei  si  al  ginerelui,  la 
bărbierit)  în  special. 

Fiecăreia  dintre  aceste  producţii  poetice  îi  este  proprie  o  anumită  funcţie  în 
raport  cu  care  îşi  modelează  conţinutul,  se  structurează.  Prin  oraţia  de  iertăciune 
tinerii  -  mai  ales  mireasa  -  îşi  cer  iertare  de  la  părinţi  pentru  eventualele  greşeli 
săvârşite  cât  timp  au  stat  acasă;  oraţia  schimburilor  sau  a  darurilor  se  rosteşte  în 
momentul  când  cei  doi  protagonişti  îşi  oferă  reciproc  daruri,  constituindu-se  într-un 
adevărat  elogiu  adus  hărniciei  şi  priceperii  fetei,  ca  şi  calităţilor  deosebite  ale 
flăcăului;  cea  de  la  masa  mare,  cu  un  caracter  mai  improvizat,  constituie  un  mod  de 
stimulare  a  dărniciei  mesenilor  şi  o  formă  de  a  le  mulţumi  pentru  contribuţia  adusă 
la  „demarajul"  tinerei  familii  în  noua  viaţă,  sub  aspect  economic.  Atât  ca  funcţie, 
cât  şi  ca  realizare  artistică  oraţia  de  colăcărie  (sau  de  conăcărie)  se  distinge  faţă  de 
toate  celelalte  tipuri;  ea  se  rosteşte  de  către  colăcar  sau  vornicul  mirelui  în 
momentul  când  ceata  acestuia  vine  la  casa  miresei  pentru  a  o  lua  şi  a  o  duce  la  casa 
lui. 

Textul  pe  care  îl  avem  în  vedere62  se  deschide  cu  o  formulă  tradiţională  şi, 
totodată,  ceremonială  de  salut:  „Bună  dimineaţa  /  cinstiţi  socri  mari!",  a  cărei 
funcţie  nu  este  numai  de  a  stabili  contactul  dintre  emisarii  mirelui  şi  contrapartea 
lor  de  la  casa  miresei,  ci  şi  de  a  ne  introduce  în  atmosfera,  în  ţinuta  ceremonială  (să 
notăm  că  pe  tot  parcursul  nunţii  se  salută  cu  „Bună  dimineaţa!",  reminiscenţă 
magică,  desigur,  dar  cine  mai  înţelege  astăzi  sensul  ei  augural?),  precum  şi  de 
captatio  benevolentia,  prin  cele  două  epitete  măgulitoare  -  cinstiţi  şi  mari  - 
atribuite  părinţilor  miresei,  socrii  mici,  de  fapt. 

Răspunsul  acestora  se  situează  tot  în  limitele  unei  bune-cuviinţe  protocolare: 
„Mulţumim  dumneavoastră  /  băieţi  militari".  Partea  a  doua  a  formulei  ar  putea  să 
surprindă  la  o  lectură  neatentă  si  neintegrată  ceremonialului.  De  fapt  „militari"  este 
semnalul  pe  care  textul  îl  trage  pentru  a  ne  avertiza  asupra  alegoriei  care  va  începe, 
declanşată  de  întrebarea  retorică,  în  cel  mai  pur  înţeles  al  cuvântului,  rostită  de 
reprezentanţii  miresei.  „Povestea"  pe  care  o  spune  vornicul  mirelui  glăsuieşte 
despre  un  „tânăr  împărat"  care  se  pregăteşte  pentru  o  vânătoare  neobişnuită  („de 


dimineaţă  s-a  sculat,  /  faţa  albă  şi-a  spălat,  /  chica  neagră-a  pieptănat,  /  cu  strai  nou 
s-a  îmbrăcat..."),  despre  ridicarea  unei  adevărate  oştiri  („două  sute  grăniceri,  /  o 
sută  de  feciori  de  boieri")  care  pleacă  la  vânătoare  „pe  la  răsărit  de  soare".  După  o 
căutare  aproape  fabuloasă  („alergarăm  de  vânarăm  /  munţii  cu  brazii  /  şi  cu  fagii;  / 
cerul  cu  stelele,  /  câmpul  cu  florile,  /  dealul  cu  podgoriile,  /  vâlcelele  cu  viorelele  / 
şi  satul  cu  fetele")  vânătorii  descoperă  o  urmă  ce  nu  poate  fi  descifrată  de  cei 
neiniţiaţi.  De  fapt  tentativele  lor  de  a  o  identifica  nu  fac  altceva  decât  să 
pregătească  saltul  din  alegorie  în  realitatea  ceremonială.  Metafora  „urmă  de  zână" 
se  decodifică  tot  printr-o  metaforă-simbol:  „să-i  fie  împăratului  cunună",  pentru  ca 
apoi  mesajul  să  devină  din  ce  în  ce  mai  clar,  termenul  metaforic  trecând  din 
mitologic  („zână")  în  terestru  („căprioară"),  iar  termenul  decodificant  -  din 
simbolic  („cunună")  în  real  („soţioară").  Realul  invadează  pentru  un  moment 
povestirea  prin  prezenţa  nunului  cel  mare,  „cu  grija  în  spinare"  care,  la  rândul  său, 
reîncifrează  mesajul,  păstrându-se  în  termenii  de  cod  admişi,  asimilând  metaforic 
mireasa  cu  o  „floricică  frumoasă  /  şi  drăgăstoasă".  Sunt  trimişi  şase  „lipcani", 
neguţători  iscusiţi,  să  ia  floricica  şi  să  o  aducă  la  curtea  „împăratului".  Miezul 
oraţiei  îl  constituie  tocmai  acest  moment  al  formulării  cererii:  „Acum  ori  floricica 
să  ne  daţi  /  ori,  de  unde  nu,  de  noi  nu  scăpaţi,  /  căci  am  venit  cu  târnăcoape  de 
argint  /  să  scoatem  floricica  din  pământ,  /  s-o  scoatem  din  rădăcină,  /  s-o  sădim  la 
împăratul  în  grădină,  /  ca  acolo  să  înflorească,  /  să  rodească,  /  locul  să-i  priească  / 
şi  să  nu  se  ofilească". 

In  această  secvenţă  stă,  în  fond,  tot  rostul  oraţiei:  aceasta  marchează 
momentul  desprinderii  tinerei  fete  de  casa  părintească,  de  ai  săi,  prolog  al  trecerii 
într-o  nouă  stare,  necunoscută  şi  poate  înfricoşătoare.  Oraţia  avea  desigur  menirea 
de  a  uşura  această  trecere,  fiind  zisă  mai  ales  în  beneficiul  tinerei  fete.  Ea  are 
totodată  şi  o  funcţie  integratoare,  deschizând  în  faţa  miresei  o  perspectivă 
luminoasă,  asemenea  celei  din  colinde  şi,  oricum,  opusă  celei  din  cântecul  miresei. 
Momentul  ceremonial  cerea,  impunea  o  astfel  de  atmosferă  şi  poezia  a  găsit 
mijloacele  cele  mai  adecvate  pentru  a  o  crea. 

Raportând  acum  poezia  la  obiceiul  nunţii  -  prezentat  în  datele  lui  esenţiale 
mai  sus  -  se  poate  constata  că  şi  aceasta  îl  descrie,  însă  altfel  decât  o  făceau 
caloianul  şi  colindul  analizate  mai  înainte.  Rostită  într-unui  din  momentele 
esenţiale  ale  ceremonialului,  oraţia  are  în  egală  măsură  un  caracter  retrospectiv  şi 
anticipativ.  Partea  întâi  reconstituie  într-un  fel  ceremonialul,  înveşmântându-1  în 
haina  alegoriei.  Este  o  alegorie  necesară,  impusă  de  semnificaţia  momentului  dat  în 
ansamblul  obiceiului.  Se  poate  constata  că,  pe  măsură  ce  faptele  relatate  se  apropie 
de  prezent,  alegoria  păleşte  lăsând  loc  din  ce  în  ce  mai  ferm  realităţii.  Singurul 
personaj  care  îşi  ascunde  până  la  sfârşit  identitatea  sub  o  metaforă  altminteri 
transparentă  este  mirele,  mereu  evocat  ca  „tânărul  nostru  împărat",  în  schimb 
„zâna",  „căprioara",  „floricica"  devine  după  rostirea  cererii  „cinstita  mireasă"  de  la 


care  colăcarii  aşteaptă  tradiţionalele  daruri  (suntem  în  planul  realităţii  ceremoniale, 
desigur):  „şase  pahare  de  vin,  /  şase  mahrame  de  in".  Aluziile  transparente  la 
realitatea  ceremonială  continuă;  se  anticipează  astfel  asupra  pregătirilor  pentru 
masa  mare  -  „să  aveţi  buţi  cu  vin,  /  care  cu  fân,  /  boi  graşi,  /  claponaşi,  /  vaci 
lăptoase,  /  fete  frumoase;  /  să  mai  aveţi,  socri  mari,  /  şi  lăutari...".  Tonul  solemn, 
uşor  arogant  al  solilor  „împăratului",  din  prima  parte  a  oraţiei,  face  loc  unuia 
glumeţ,  de  hârjoană,  deşi  se  spun  în  continuare  lucruri  serioase.  Gravitatea 
momentului  ruperii  tinerei  fete  de  casa  părintească  este  deliberat  dat  uitării,  cel 
puţin  în  aparenţă,  lăsând  loc  bunei  dispoziţii  care  va  domina  nunta  până  la  sfârşit. 
Aşa  cum  s-a  observat,  „oraţia  de  colăcărie,  judecată  după  natura  tematică  a 
constituenţilor  structurii  sale,  poate  fi  considerată  o  sinteză  a  întregului  obicei  de 
nuntă  (subl.  aut.):  motivul  peţitului  (alegoria),  alegerea  miresei  (soţiei),  trimiterea 
colăcerilor,  înfruntarea  celor  două  tabere  (ca  moment  ceremonial),  trecerea  de  la  o 
stare  la  alta,  descrierea  alaiului  de  nuntă,  petrecerea  etc.  sunt  tot  atâtea  aspecte 

importante  ale  ceremonialului  de  nuntă".  Doar  că  această  sinteză  nu  se  realizează 
la  modul  descriptiv  pur,  ci  implică  un  profund  proces  de  poetizare,  metaforele  şi 
simbolurile  constituindu-se  într-o  alegorie  care  se  descifrează  numai  prin 
raportarea  la  ceremonialul  descris.  Nu  trebuie  să  stăruim  mai  mult  asupra  acestui 
aspect  particular  al  relaţiei  textului  poetic  cu  ceremonialul  pe  care  îl  însoţeşte.  S-a 
văzut,  deci,  că  poezia  apare  într-un  moment  bine  definit  al  manifestării 
ritual-ceremoniale  şi  o  descrie  fie  la  modul  propriu,  direct  (caloianul),  fie  operând 
o  transgresare  a  magicului  în  simbolic  (colindul  de  fereastră),  fie  metaforizând 
(alegorizând)  realitatea  (oraţia).  Un  caz  particular  al  acestei  relaţii  îl  poate  constitui 
cântecul  zorilor  din  ceremonialul  de  înmormântare,  care  reface  desfăşurarea 
acestuia  fără  a  respecta  ordinea  secvenţială  reală.  O  cuprinzătoare  analiză  a 
materialului  întreprinde  Mihai  Pop  în  studiul  magistral  Mitul  marii  treceri  din 
care  cităm  câteva  observaţii  direct  referitoare  la  problema  în  discuţie:  „Unitate  clar 
structurată,  cântecul  zorilor  apare  pe  plan  sintagmatic  ca  o  înseriere  de  segmente 
grupate  în  doi  constituenţi  principali  -  cele  două  părţi  analizate.  Secvenţa 
segmentelor  nu  corespunde  secvenţei  actelor  din  ceremonialul  real  pentru  că  este 
dictată  de  legile  interne  ale  modelului  poetic".64 

In  alte  cazuri,  relaţia  textului  folcloric  cu  ceremonialul  (ritul)  se  poate 
ipostazia  şi  astfel:  poezia  însoţeşte  ritul  pe  toată  desfăşurarea  lui;  şi  îl  descrie  sau 
cel  puţin  îl  comentează.  Situaţia  îşi  găseşte  exemplificarea  în  poezia  descântecelor, 
respectiv  în  practica  descântatului.  Argumentul  cel  mai  elocvent  în  demonstraţia  pe 
care  o  încercăm  ne  este  oferit  de  un  excelent  film  realizat  de  cercetătorul  Radu 
Răutu  de  la  Institutul  de  Etnologie  şi  Dialectologie  din  Bucureşti  intitulat 
Desfăcutul.  Filmul  reconstituie  cu  o  extraordinară  atenţie  şi  în  spiritul  celei  mai 
depline  autenticităţi  o  străveche  practică  magică,  un  fel  de  medicaţie  împotriva 
efectelor  altei  practici,  negative  de  data  aceasta,  „făcătura". 


Ca  rit  de  însănătoşire  descântatul  intervenea  în  momentul  când  în  existenţa 
individului  se  producea  o  dereglare,  un  dezechilibru,  funcţia  practicii  şi  a  poeziei 
care  o  însoţeşte  fiind  de  a  înlătura  cauzele  răului,  de  a  reface  starea  iniţială,  de  a 
reduce  normalitatea.  In  cazul  descântecului  de  „desfăcut",  aşa  cum  îl  înfăţişează 
pelicula  sus -menţionată,  poezia  însoţeşte  practica  pe  tot  parcursul  ei,  numeşte 
actele  executate  de  descântătoare  şi  indică  sau  sugerează  efectele  dorite. 
Dominanta  acestui  tip  de  descântec  este  extraordinarul  sincretism  gest-text, 
uimitoarea  suprapunere  a  cuvântului  cu  actul  (gestul).  Este  greu  să  descriem  aici 
întreaga  desfăşurare  a  ritului,  extrem  de  complex  de  altfel,  de  aceea  vom  desprinde 
doar  câteva  elemente  spre  exemplificare. 

în  scopul  înlăturării  forţei  malefice,  a  agentului  răului,  în  virtutea 
principiului  „exhaustării",  descântătoarea  procedează  la  o  serie  de  „presiuni" 
asupra  acestuia,  lovindu-1  cu  maiul,  tăindu-1  cu  toporul,  înţepându-1  cu  cuţitul, 
împungându-1  cu  furca  etc.  Fiecare  dintre  aceste  moduri  de  „persuadare"  a  forţei 
malefice  este  însoţit  de  versuri  care  le  verbalizează,  numindu-le  fie  anticipativ, 
ameninţător:  „Ieşi  duh  necurat,  /  duh  împieliţat  /  cu  lucrul  rău  amestecat,  /  Că  de 
nu-i  ieşi  şi  de  nu-i  pieri  /  cu  maiul  te-oi  zdrobi,  /  cu  toporul  te-oi  tăie  /  cu  cuţitul 
te-oi  giunghie,  /  cu  furca  te-oi  împunge,  /  cu  furcuţa  te-oi  străpunge,  /  cu  foarfecele 
te-o  dumica,  /  pe  fereastră  te-oi  arunca...",  fie  negându-le  sensul  real,  direct  şi 
trimiţând  la  sensul  magic  al  acestora.  Astfel  descântătoarea  „întoarce"  la  propriu 
cămaşa  „pacientei",  o  bate,  o  taie,  loveşte  cărbunii  din  vatră,  stupeşte  lucrurile  din 
jur,  în  care  şi-ar  găsi  agentul  prezumtiv  al  răului  sălaşul,  şi  are  grijă  să  trimită,  prin 
cuvânt,  la  eficienţa  pe  care  o  urmăreşte:  „Eu  nu  întorc  cămaşa  /  da'  întorc 
giunghiturile  şi  săgetăturile;  /  eu  nu  bat  cămaşa  /  da'  bat  făcătura;  /  eu  nu  stupesc 
cărbunii  /  da'  stupesc  făcătura...  etc". 

Trebuie  să  menţionăm  că  tipul  de  relaţie  text-act  descris  mai  sus  este  valabil 
numai  pentru  o  anumită  categorie  de  descântece,  nu  pentru  întreaga  clasă  a  poeziei 
riturilor  de  însănătoşire. 

Pe  de  altă  parte,  poezia  pluguşorului,  practicată  cu  prilejul  obiceiurilor  de 
Anul  Nou,  prezintă  o  situaţie  particulară  a  raportului  în  discuţie.  Ea  nu  mai  descrie 
ritul  în  a  cărui  componenţă  intră,  ci  reconstituie  verbal  practica  agrară  a  cultivării 
grâului  de  la  arat  şi  semănat  până  la  seceriş,  treierat,  măcinat,  făcutul  pâinii.  Se 
poate  spune  că  în  acest  caz  poezia  descrie  o  anumită  realitate  şi  o  ritualizează. 
Deşi  muncile  câmpului  sunt  relatate  cu  o  deosebită  exactitate  încât  o  funcţie 
iniţiatică,  de  „memento",  de  „mic  tratat  de  agrotehnică"  observată  de  mulţi 
comentatori  este  pe  deplin  posibilă  şi  este  susţinută  chiar  de  formele  arhaice  ale 
poeziei  înseşi,  rostul  ei  nu  se  reduce  totuşi  la  aceasta.  Schimbarea  datei  de 
practicare  a  obiceiului,  transplantarea  lui  de  primăvara  la  începutul  anului 
calendaristic,  în  miezul  iernii  pe  meleagurile  noastre,  a  determinat  -  credem  -  acest 


proces  de  ritualizare  a  realităţii  în  poezie.  In  ambele  tipuri  de  pluguşor  - 
transilvănean  şi  moldo-muntean  -  se  simte  o  atmosferă  solemnă,  deosebită, 
ceremonială.  Plecarea  la  arat,  gest  în  ultimă  instanţă  foarte  normal,  este  precedată 
de  o  suită  de  acte  rituale,  conservate  ca  atare  în  text:  „Intr-o  joi  de  dimineaţă  I  s-a 
sculat  badea  din  faţă,  /  dimineaţa  s-a  sculat,  /  pe  ochi  negri  s-a  spălat,  iar  soţia 
dumisale  /  prea  cinstita  gazdă  mare  I  un  ştir  alb  în  mâini  i-a  dat  /  şi  s-a  şters  pe 
mâini  curat  (...)  chica  neagră-a  pieptănat  /  în  strai  nou  s-a  îmbrăcat,  /  la  icoane 
s-a-nchinat  etc."  Expresiile  subliniate  atestă  tocmai  ceremonialitatea  momentului, 
insistând  pe  ideea  de  puritate  şi  de  purificare,  de  noutate,  de  început.  Nici  actul 
final  -  făcutul  pâinii  -  nu  este  lipsit  de  o  notă  deosebită,  cu  certe  implicaţii  rituale. 
Cea  care  face  pâinea  este  o  babă  „bătrână  şi  slabă  /  babă  din  cele  bătrâne  /  care  ştiu 
rândul  la  pâine"  unde  simţim  o  evidentă  trimitere  la  ideea  de  tradiţie,  de 
continuitate,  dar  şi  la  aceea  de  puritate,  de  ins  ales,  deosebit,  unic. 

Un  ultim  cuvânt  despre  poezia  colindelor;  categorie  bogat  reprezentată  în 
folclorul  românesc,  colindele  înfăţişează  o  situaţie  deosebită  din  perspectiva 
raporturilor  lor  cu  ritualul.  Ne  referim  desigur  la  colindele  laice  propriu-zise  care, 
cum  se  ştie,  alegorizează  realitatea  şi  o  proiectează  asupra  beneficiarului, 
exercitându-şi  în  acest  fel  funcţia  de  urare,  primordială.  Nu  vom  stărui  cu  analiza 
asupra  acestei  categorii  considerând  că  orice  exemplu  am  lua  în  discuţie  (colinde 
de  gospodar,  de  flăcău,  de  fată,  profesionale  etc.)  aserţiunea  de  mai  sus  ar  fi 
verificată. 

De  altfel,  toate  cele  expuse  până  aici  nu  reprezintă  altceva  decât  nişte 
posibilităţi  de  a  privi  relaţia  textului  folcloric  cu  actul  folcloric  global.  Discuţia  a 
fost  limitată,  deliberat,  la  un  singur  aspect  al  acestei  relaţii  -  raportul  poeziei  cu 
ritualul  -  deşi  în  realizarea  actului  folcloric  global  sunt  implicate  fără  îndoială  şi 
alte  elemente  (mituri,  credinţe  etc).  Valabile  nu  numai  la  nivelul  exemplelor  citate, 
observaţiile  de  mai  sus  se  pot  extinde  şi  asupra  altor  categorii  ale  poeziei 
obiceiurilor.  De  data  aceasta  limitarea  este  necesară,  atâta  timp  cât  nu  a  fost  adusă 
în  discuţie  şi  poezia  nelegată  de  obiceiuri;  probabil  nici  nu  ar  fi  servit 
demonstraţiei.  Ceea  ce  nu  înseamnă  că  textele  din  această  categorie  -  balade, 
basme,  doine  -  nu  pot  fi  supuse  unei  astfel  de  analize  integratoare,  globale,  pe  care 
cercetările  ulterioare  o  vor  realiza. 

